Kesultanan Ternate, Benteng Kukuh  Bangsa Melayu-Islam Di Timur Kepulauan Alam Melayu Pada Abad Ke-16

Apabila kita membincangkan mengenai kehebatan kesultanan-kesultanan Melayu silam, kita tidak dapat lari daripada membincangkan mengenai Kesultanan Melaka, Johor, Aceh dan Patani. Kesemua kesultanan tersebut berpusat di Kepulauan Sumatera dan Tanah Melayu yang terletak di sebelah barat Kepulauan Alam Melayu. Kesultanan-kesultanan tersebut gah dalam catatan sejarah bangsa Melayu pasca kedatangan Islam di Alam Melayu sebagai sebuah kerajaan Melayu yang kuat, mempunyai empayar yang luas, dikenali sebagai ‘Serambi Makkah’ kerana berfungsi sebagai pusat penyebaran agama Islam di Alam Melayu dan menjadi rebutan kuasa-kuasa Barat dari Eropah, juga para pedagang dari Timur untuk menjalankan perdagangan antarabangsa di pelabuhan-pelabuhan mereka. Walau bagaimanapun, kita lupa bahawa terdapat sebuah kesultanan Melayu yang sama hebat dengan kesultanan-kesultanan yang disebutkan di atas yang mewakili kehebatan bangsa Melayu-Islam di sebelah timur Kepulauan Alam Melayu. Itulah Kesultanan Ternate.

Kesultanan Ternate berpusat di Kota Ternate, salah sebuah pulau di Kepulauan Maluku, pada masa kini terletak di wilayah timur Indonesia. Kepulauan Maluku bersempadan dengan Kepulauan Sulawesi di barat, Irian Jaya di timur dan Filipina di utara. Kepulauan Maluku sejak dahulu lagi amat masyhur dalam kalangan para pedagang dari Eropah sebagai pusat perdagangan rempah-ratus seperti cengkih, buah pala dan kayu manis. Melalui jalan perdagangan jugalah, sinar Islam tiba di Kepulauan Maluku termasuklah kerajaan Ternate. Kerajaan Ternate diasaskan pada tahun 1257 dan rajanya yang pertama bergelar Baab Masyur Malamo. Antara etnik Melayu yang mendiami Ternate ialah etnik Ternate, Tidore, Makian, Halmahera, Jawa, Padang, Madura dan Bugis. Sebelum kedatangan Islam, Raja-Raja Ternate menggunakan gelaran “Kolano.” Dalam kawasan Kepulauan Maluku (Utara), Kesultanan Ternate berjiran dengan Kerajaan Tidore, Bacan dan Jailolo. Dalam Kitab Sulalatus-Salatin, (selenggaraan A. Samad Ahmad) terdapat kisah bahawa seorang raja dari Maluku pernah mengunjungi Sultan Alauddin Riayat Shah (1477-1488) di Melaka untuk memohon bantuan bala tentera daripada Melaka menentang tentera Kastilan yang telah menyerang negerinya. Kunjungan Raja Maluku tersebut disambut dengan penuh penghormatan oleh Sultan Alauddin dan baginda berjanji akan menghulurkan bantuan. Tidak diketahui identiti Raja Maluku tersebut sama ada dari Ternate, Tidore, Bacan atau Jailolo. Walau bagaimanapun, ini membuktikan bahawa telah wujud hubungan diplomatik antara Kesultanan Melaka dengan kerajaan-kerajaan di Kepulauan Maluku.

Islam mula bertapak di Kepulauan Maluku sekitar abad ke-15. Antara ulama Islam yang berusaha menjalankan usaha dakwah di bumi Ternate ialah Datu Maulana Hussin dari Jawa. Beliau bukan sahaja seorang ulama besar, bahkan beliau juga seorang yang pakar dalam bidang tarannum al-Qur’an dan penulisan kaligrafi Arab. Bacaan al-Qur’annya yang sungguh merdu menyebabkan penduduk Ternate tertarik dengan agama Islam. Beliau juga membuka pondok-pondok pengajian Islam di Ternate. Raja Ternate yang pertama dikesan memeluk Islam ialah Gapi Baguna II atau Kolano Kaicil Marhum (1465-1486), manakala Raja Ternate yang pertama menggunakan gelaran sultan pula ialah puteranya yang juga Raja Ternate yang ke-19 iaitu Sultan Zainal Abidin (1486-1500). Sebelum kedatangan Islam di Ternate, penduduk Ternate mengamalkan kepercayaan animisme dan dinamisme.

Sejak kecil lagi, Sultan Zainal Abidin mendapat pendidikan agama daripada Datu Maulana Hussin di istana. Selain itu, Sultan Zainal Abidin juga mendalami ilmu agama dengan salah seorang ulama Wali Songo di Jawa iaitu Sunan Giri. Baginda kembali dari Jawa membawa bersama para ulama dari sana untuk mengajarkan agama Islam kepada penduduk Ternate dengan membuka banyak pusat pengajian agama Islam. Sekitar akhir abad ke-15 dan abad ke-16, Ternate menjadi pusat penyebaran agama Islam di wilayah timur Kepulauan Alam Melayu. Dari Ternate, syi’ar Islam memasuki Kepulauan Mindanao dan Sulu (Filipina) serta kepulauan-kepulauan Melayu sekitarnya. Sultan Zainal Abidin juga menerapkan syariat Islam dalam pentadbirannya.

Selepas kemangkatan Sultan Zainal Abidin, puteranya menggantikan takhtanya dengan gelaran Sultan Bayanullah atau Sirrullah (1500-1522). Selain penerusan usaha dakwah dan penyebaran agama Islam, undang-undang perkahwinan Islam dan peraturan pemakaian menutup aurat dilaksanakan pada zaman pemerintahan Sultan Bayanullah. Oleh sebab itu baginda mendapat pujian daripada orang-orang Barat sebagai pelopor dalam ‘mentamadunkan’ penduduk Ternate. Selepas penjajahan Portugis ke atas Kota Melaka, Portugis menumpukan pula matlamat penjajahannya ke atas Ternate. Oleh itu, pada tahun 1512, Portugis telah menjalinkan hubungan diplomatik dengan Sultan Bayanullah atas urusan perdagangan sehingga pihak Portugis dibenarkan membina kota mereka sendiri di sebuah tempat di Ternate. Kota tersebut dinamakan Kota Kastela. Bermula pada pertengahan abad ke-16, kedatangan Portugis bukan sahaja membawa para pedagang, bahkan semakin ramai mubaligh Kristian dibawa masuk ke Ternate bertujuan untuk menyebarluaskan agama Kristian kepada penduduk tempatan. Ketika itu cuma Kesultanan Ternate dan Tidore sahaja dua kerajaan Melayu-Islam yang masih kuat berdiri di seluruh Kepulauan Maluku dan kedua-dua kerajaan tersebut masih bebas daripada sebarang pengaruh Portugis mahupun Sepanyol. Kerajaan Jailolo dan Bacan telahpun lemah di bawah pengaruh kedua-dua kuasa besar Eropah tersebut malah Raja Bacan telah berjaya dikristiankan secara paksaan.

Walau bagaimanapun, Ternate di bawah pemerintahan Sultan Khairun atau Khairul Jamal (1535-1570) ketika itu berjaya mempertahankan kerajaan dan negerinya daripada pengaruh Portugis dan penyebaran agama Kristian. Portugis tidak terus menyerang Ternate sepertimana yang mereka lakukan ke atas Kesultanan Melaka, tetapi mereka cuba menjajah Ternate dengan cara tipu helah yang keji. Gabenor Jeneral Portugis di Ternate, Lopez de Mesquita, telah memujuk Sultan Khairun supaya menandatangani perjanjian dengan Portugis supaya Ternate diletakkan di bawah perlindungan Raja Sebastian, Raja Portugal ketika itu. Memandangnya sebagai peluang kepada kemajuan kerajaannya, Sultan Khairun telah bersetuju menandatangani perjanjian tersebut pada tahun 1564.

Selepas perjanjian tersebut ditandatangani, Gabenor Jeneral Portugis tersebut memandang Kerajaan Ternate dengan sombong dan diperlakukan Sultan Khairun seperti ‘bertuankan’ mereka. Sultan Khairun tidak tunduk taat pada gabenor jeneral tersebut. Perjanjian dibuat sekali lagi antara baginda dengan pihak Portugis. Dalam perjanjian tersebut hak-hak sultan dikembalikan kepada baginda dan pihak Portugis bersetuju tetap menjadikan Ternate sebagai pusat perdagangan. Akan tetapi, Lopez de Mesquita bertindak lebih jauh dengan menuntut supaya para mubaligh Kristian mereka tidak dihalangi daripada menyebarkan agama Kristian di Ternate dan kepulauan-kepulauan sekitarnya. Portugis kemudiannya bertindak memindahkan pusat perdagangan dari pelabuhan Ternate ke Ambon yang juga dijadikan pusat kegiatan penyebaran agama Kristian. Pulau Ambon yang terletak di tengah-tengah kawasan Kepulauan Maluku (selatan dari Ternate) adalah di bawah penguasaan Portugis ketika itu. Ternate juga mula didatangi oleh ramai mubaligh Kristian dan usaha penyebaran agama Kristian giat dijalankan. Apa yang lebih bahaya ialah terdapat dalam kalangan penduduk tempatan Ternate yang beragama Kristian sendiri tidak lagi mengakui mereka adalah rakyat sultan sebaliknya mereka mengakui diri mereka adalah rakyat Portugis. Mereka juga mula berpihak kepada Portugis bahkan sanggup menjadi tali barut mereka. Ketiga-tiga kerajaan Melayu di seluruh Kepulauan Maluku iaitu Tidore, Jailolo dan Bacan boleh dikatakan telah kehilangan kuasa. Sultan Khairun juga telah memohon pihak Portugis supaya keputusan pemindahan pusat perdagangan tersebut dipertimbangkan semula tetapi tidak diendahkan oleh pihak Portugis.

Atas dasar ingin menyekat penyebaran agama Kristian kepada rakyat Ternate, baginda mengarahkan supaya kesemua penganut agama Kristian di Ternate sama ada para mubaligh, orang Portugis mahupun rakyat Ternate sendiri dihalau dari Ternate kerana mereka dianggap sebagai musuh. Arahan tersebut mendapat penentangan keras daripada golongan-golongan tersebut sehingga mencetuskan peperangan yang dahsyat. Sultan Khairun telah mengumumkan ‘Perang Sabil’ ke atas Portugis dan konco-konconya di Ternate. Dikatakan dalam peperangan tersebut, baginda sendiri memakai jubah putih sebagai lambang bersedia untuk mati syahid. Serangan daripada tentera Ternate pimpinan Sultan Khairun begitu kuat sehingga pihak Portugis memohon bantuan ketenteraan daripada ‘ibu pejabat’ mereka di Melaka dan Goa. Walau bagaimanapun, bala tentera Portugis tetap berjaya dikalahkan sehingga mereka menyerah kalah dan meminta dibuat perjanjian perdamaian.

Sultan Khairun bersetuju lalu baginda memberhentikan peperangan tersebut. Baginda memberi peluang kepada penganut-penganut Kristian yang terselamat supaya keluar dari Ternate dan berpindah ke Ambon. Baginda tidak mahu Ternate ‘dikristiankan.’ Walau bagaimanapun, baginda bersedia untuk menjalin kembali hubungan persahabatan dengan Portugis. Dalam upacara perjanjian tersebut, Sultan Khairun telah membawa bersama al-Qur’an manakala Lopez de Mesquita membawa bersamanya Bible bertujuan untuk menguatkan lagi ikatan perjanjian tersebut. Bagi meraikan ikatan perjanjian tersebut, Lopez de Mesquita telah menjemput Sultan Khairun menghadiri majlis di tempat mereka. Tanpa rasa ragu-ragu, baginda menghadiri majlis tersebut. Semasa baginda berada dalam majlis tersebut, baginda telah diserang dan syahid dibunuh atas rancangan keji Lopez de Mesquita. Beberapa orang pembesar baginda turut dibunuh dalam majlis tersebut. Peristiwa tersebut berlaku pada tahun 1570.

Berita mengenai pembunuhan dan pengkhianatan tersebut sampai ke istana Ternate. Putera almarhum baginda, Panglima Babullah Datu Shah ditabal sebagai Sultan Ternate yang baharu dengan gelaran Sultan Babullah. Sultan Babullah segera mengumumkan perang ke atas Portugis dan baginda mendapat sokongan penuh rakyat jelatanya. Turut bersekutu dengan baginda ialah Kerajaan Tidore. Lima buah kapal perang (Kora-Kora) telah dihantar untuk mengepung kubu Portugis di Ambon. Baginda sendiri memimpin bala tenteranya menyerang kubu Portugis di Ternate iaitu Kubu Kastela atau orang-orang Portugis menamakannya sebagai Kubu Sao Poao Bautista. Pihak Portugis di Ternate segera memohon bantuan ketenteraan daripada Kota Melaka. Turut sama menjadi tali barut Portugis ialah Kerajaan Bacan yang menyalurkan bantuan makanan kepada tentera Portugis yang bertahan di dalam kubu tersebut. Setelah diberi peringatan keras oleh Sultan Babullah bahawa Bacan akan turut diserang, Kerajaan Bacan serta-merta menghentikan perbuatan mereka. Ramai tentera Portugis yang terselamat melarikan diri ke Melaka. Bala tentera Ternate tidak mengapa-apakan penduduk Ambon yang beragama Kristian yang menyerah diri tetapi mereka hanya menyerang dan membunuh tentera Portugis yang khianat. Portugis berkali-kali menghantar bala tenteranya dari Kota Melaka ke Ternate untuk menyelamatkan kubu dan bala tentera mereka. Namun, peperangan antara kedua-dua belah pihak begitu sengit dan kubu Portugis di Ternate tersebut dikepung oleh bala tentera Sultan Babullah selama lima tahun. Bayangkan betapa kuatnya pertahanan bala tentera kedua-dua pihak. Selama lima tahun tersebut, pertahanan Portugis terhadap kubu tersebut menjadi amat lemah sehingga akhirnya mereka terpaksa menyerah kalah. Peristiwa kemenangan tentera Ternate ke atas Portugis berlaku pada tahun 1575.

Sultan Babullah menerima penyerahan kalah tersebut dan baginda membenarkan saki-baki tentera Portugis meninggalkan Ternate. Bukan itu sahaja, bahkan baginda juga bersedia menyerahkan semula kubu tersebut kepada pihak Portugis dan menjalin kembali hubungan persahabatan dengan mereka dengan syarat tanpa mengurangi kedaulatan Kerajaan Ternate atas jajahan takluknya dan rakyat jelatanya. Walau bagaimanapun, baginda menuntut supaya pihak Portugis menyerahkan bekas Gabenor Jeneral mereka, Lopez de Mesquita untuk dihukum bunuh atas pembalasan pembunuhan dan pengkhianatan beliau kepada almarhum ayahanda baginda. Kemudian, baginda telah menghantar utusan kepada Raja Philip, Raja Portugal dan Sepanyol di Lisbon untuk menuntut perkara tersebut. Raja Philip membalas kembali jawapan bahawa pihaknya sedang menyiasat pembunuhan tersebut dengan teliti, tetapi malangnya Lopez de Mesquira telahpun mati terbunuh ketika dalam pelayaran dari Ambon ke Ternate untuk diserahkan kepada Sultan Babullah.

Setelah tamatnya ancaman daripada Portugis, Sultan Babullah meneruskan ekspedisinya menakluk seluruh Kepulauan Maluku dan kepulauan-kepulauan sekitarnya. Jajahan takluk baginda meliputi sehingga ke Kepulauan Mindanao di utara, Irian Jaya di timur, Sumbawa di selatan dan Sulawesi di barat. Dalam kalangan penulis-penulis Eropah, baginda dikenali sebagai ‘Penakluk 72 buah pulau.’ Baginda juga berperanan mengembangkan syi’ar Islam kepada seluruh jajahan takluknya. Pengembangan agama Islam dari Ternate berjaya mengislamkan penduduk Pulau Buton dan Raja-Raja Bugis di Sulawesi. Setiap kali Sultan Babullah menakluk pulau yang baharu, akan ada seorang imam mengikuti ekspedisi penaklukannya yang berperanan sebagai pemimpin spiritual kepada bala tentera dan juga berperanan memperkenalkan agama Islam kepada penduduk pulau tersebut. Walau bagaimanapun, mereka tidak memaksa penduduk tempatan memeluk agama Islam. Selepas kekalahan Portugis, delegasi dari Inggeris bernama Francis Drake mengunjungi Ternate. Disebabkan kunjungan Francis hanyalah sebagai kunjungan kehormat, maka Sultan Babullah menyambutnya dengan aman dan penghormatan yang sewajarnya.

Pemerintahan Sultan Babullah adalah kemuncak era kegemilangan Kesultanan Ternate. Menurut tokoh ulama Indonesia, Prof. Dr. Hamka, jika Sultan Babullah tidak berjaya menumpaskan penjajahan Portugis, maka Kepulauan Maluku dan kawasan timur Kepulauan Alam Melayu telah ditakluk oleh kuasa Barat 100 tahun lebih awal. Kesultanan Ternate juga berperanan sebagai pusat penyebaran Islam dan berjaya memperkukuhkan kedudukan agama Islam di timur Kepulauan Alam Melayu. Jika Ternate berjaya dikuasai Portugis, nescaya Ternate akan kekal berubah menjadi pusat penyebaran agama Kristian sebagaimana yang terjadi pada Filipina. Sultan Babullah mangkat pada tahun 1583 dan digantikan oleh puteranya dengan gelaran Sultan Said atau Sahid Barakat. Tiada lagi sultan Ternate yang setanding dengan kehebatan Sultan Khairun dan puteranya, Sultan Babullah. Bayangkanlah, pada abad yang sama, bala tentera Portugis berjaya menakluk Kota Melaka, tetapi mereka tidak berjaya menakluk Kota Ternate. Ini menunjukkan betapa kuatnya bala tentera Kerajaan Ternate dan sekutunya yang didorong oleh semangat jihad dan penyatuan. Sifat toleransi yang ditunjukkan oleh Sultan Khairun dan Sultan Babullah kepada pihak Portugis dipergunakan oleh pihak Portugis sehingga mereka bertindak melampaui batas.

Empat orang sultan daripada Kesultanan Ternate iaitu Sultan Zainal Abidin, Sultan Bayanullah (Sirrullah), Sultan Khairun dan Sultan Babullah memainkan peranan penting dalam perkembangan agama Islam di timur Kepulauan Alam Melayu dan menjadi benteng kukuh umat Melayu-Islam di timur Kepulauan Alam Melayu daripada penaklukan penjajah Portugis. Rujuk penulisan-penulisan ilmiah yang tersenarai di bawah untuk lebih mengetahui lebih mendalam mengenai sejarah Kesultanan Ternate dan legasi yang mereka tinggalkan. Walaupun pada abad-abad seterusnya Ternate, Kepulauan Maluku dan bekas jajahan takluk Kesultanan Ternate dikuasai oleh Sepanyol, Belanda dan Inggeris, mereka cuma berjaya menguasai pulau-pulau tersebut tetapi mereka tidak berjaya memadamkan syi’ar Islam di timur Kepulauan Melayu.

(Gambar di atas ialah Masjid Sultan Ternate di Kota Ternate, Maluku Utara, Indonesia yang dibina sekitar abad ke-17. Sumber gambar: Wikipedia bahasa Indonesia.)

Senarai rujukan

Hamka, Sejarah Umat Islam, Singapura: Pustaka Nasional Pte. Ltd., 2009.

F. S. A. de Clercq, Ternate, The Residency and It’s Sultanate, 1890, (penterjemah: Taylor, P. M., & Richards, M. N.), Washington DC: Smithsonian Institution Libraries Digital Edition, 1999.

Ahmada Choriyah Bhaktiana, “Sejarah Masuk dan Perkembangan Islam di Pulau Ternate Hingga Masa Kesultanan,” Skripsi Sarjana Program Strata 1 (S-1), Fakultas Adab dan Humaniora, Universitas Islam Negeri (UIN) Sunan Ampel, Surabaya, Indonesia, 2014.

Sagaf F. Pettalongi, “Adat Segulaha dan Tradisi Masyarakat Kesultanan Ternate,” dalam el-Harakah, Vol 14, No.2, 2012, hlm. 166-185.

Sulalatus Salatin (edisi pelajar), diselenggara oleh A. Samad Ahmad, Kuala Lumpur: Dewan Bahasa dan Pustaka, 2013.

Chistopher Buyers, “Ternate,” dalam laman web The Royal Ark, Royal and Ruling Houses of Africa, Asia, Oceania and The Americas, pautan: http://www.royalark.net/Indonesia/ternate.htm, diakses pada Julai 2017.


Sebab Nak Jadi Famous, Dibakarnya Keajaiban Dunia

“Orang yang luar biasa dalam sejarah
adalah yang menciptakan pekerjaan yang besar-besar, baik pekerjaan yang sangat
mulia mahupun pekerjaan yang menjadikannya terkenal itu sangat hina.”

“Dua puluh empat jam sehari semalam kita diberi modal untuk
melakukan kewajipan dan alangkah banyaknya modal itu. Padahal terkadang setiap
pekerjaan besar dapat dimulai dan diciptakan dalam beberapa minit saja. Berapa
minit Soekarno-Hatta mengucapkan proklamasi?” – HAMKA

Sekitar seminggu yang lalu (18 Julai 2019), masyarakat sedunia terutama yang mengikuti rapat perkembangan animasi Jepun ribut akibat digemparkan dengan kejadian kebakaran-sabotaj yang menimpa Studio 1 Kyoto Animation – sebuah studio animasi yang telah mengeluarkan begitu banyak karya seni berkualiti tinggi dan dekat di hati para penontonnya.

Antara animasi
yang dikeluarkan adalah The Melancholy of Haruhi Suzumiya, Clannad,
K-On!, Free!, Violet Evergarden dan banyak lagi. Kebakaran
yang dicetuskan oleh Aoba Shinji tersebut meragut nyawa seramai 34 orang
seniman yang bersemadi bersama kesemua hasil-hasil karya mereka yang tersimpan
di studio berkenaan.

Memutar kembali lembaran sejarah lebih 2000 tahun yang lalu, tepat di tanggal haribulan yang hampir serupa dengan tarikh kebakaran Studio 1 KyoAni, Asia Kecil digemparkan dengan musnahnya sebuah kuil yang dinobatkan sebagai salah sebuah dari tujuh keajaiban dunia purba, juga diakibatkan oleh kebakaran.

Tidak hanya berkongsi tarikh peristiwa dan bentuk kejadian yang hampir sama, motif pelaku bagi kedua-dua insiden ini turut sama-sama tidak masuk akal apatahlagi apabila melibatkan korban nyawa yang begitu ramai dan runtuhnya mercu peradaban bangsa.

HEROSTRATUS
SI HEROSTRATIK

Pada tanggal 21
Julai 356SM, Herostratus, atau juga dieja sebagai Erostratus, individu yang
entah bagaimana latar-belakangnya atau entah apa sejarah hidupnya, bertindak
menyalakan api pada kayu-kayu alang di bumbung Kuil Artemis. Rentetan
perbuatannya itu, dengan pantas Kuil Artemis yang didabik sebagai kuil pertama
yang dibina sepenuhnya dengan marmar, hangus dijilat api.

Setelah itu,
Herostratus boleh pula berbangga-bangga mewar-warkan dirinya sebagai individu
yang bertanggungjawab atas kebakaran tersebut – semuanya ini semata-mata mahu
supaya namanya dikenali dan hidup berpanjangan dalam lipatan sejarah, walaupun
sebagai nama yang menerima celaan. Beberapa tempoh kemudian, beliau
menyerah-diri atau ditangkap oleh pihak berkuasa dan dipenjarakan sebelum
dijatuhi hukuman mati di khalayak ramai sebagai tanda amaran.

Tidak cukup
begitu, badan autoriti kota Ephesus mengeluarkan arahan yang melarang sebarang
penyebutan atau penulisan nama Herostratus kerana tidak mahu Herostratus
mencapai matlamat di sebalik perbuatan dajalnya itu, iaitu meraih kemasyhuran.
Pelanggaran arahan tersebut bakal dikenakan hukuman mati. Arahan sebegini
sememangnya wajar atau kalau tidak, akan wujud manusia-manusia lain seperti
Herostratus yang sewenang-wenangnya melakukan perbuatan ekstrem demi meraih
nama.

Pun begitu, nama
Herostratus tetap juga terselit dalam catatan beberapa orang sejarahwan purba.
Antaranya Theopompus menerusi karyanya Hellenics, dan sejarahwan-sejarahwan
lain seperti Strabo, Chaucer, Cervantes dan Sarte.

Malah di zaman
moden, wujud istilah “Herostratic Fame”  atau “kemasyhuran Herostratik” yang membawa maksud
kemasyhuran yang diraih oleh seseorang menerusi perlakuan jenayah atau sebarang
tindakan memusnah.

Betapa ironinya,
individu yang cuba disembunyikan namanya dari sejarah terus disebut-sebut dalam
penulisan (termasuklah penulisan artikel ini) sementara Kuil Artemis (atau juga
dikenali sebagai Artemesium) yang dihajatkan supaya dapat berdiri gah selama
berkurun-kurun pula musnah dan hanya meninggalkan serpihan kecil khazanah buat
tatapan generasi mendatang.

MENELUSURI
KEHEBATAN KUIL ARTEMIS KEBANGGAAN WARGA KOTA EPHESUS

Kuil Artemis
dibina di kota Ephesus, salah sebuah kota hebat di Mediterranean, berhampiran
Selcuk, Turki moden. Binaan kuil yang asal pernah mengalami kerosakan pada abad
ke-7SM akibat dibadai banjir. Lalu, kuil yang baru dibina pada sekitar 560SM
menerusi tajaan seorang raja Lydia yang kaya-raya, bernama Raja Croesus. Selain
bagi menggantikan binaan yang asal, kuil ini turut dibina sebagai dedikasi
kepada Dewi Artemis – dewi pemburuan, kelahiran dan haiwan liar bagi masyarakat
Yunani.

Turut dikenali
sebagai Artemesium, kuil ini diperbuat daripada marmar dan dianggap sebagai
salah sebuah binaan paling cantik di dunia. Kerja-kerja pembinaannya diterajui
oleh seorang artikek dari Crete yang bernama Chersiphron dan anaknya,
Metagenes.

Artemesium tidak
hanya dibanggakan kerana saiznya yang besar, iaitu kira-kira 337 kaki panjang
dan 180 kaki lebar, malah menurut Pliny the Elder, binaan ini turut memiliki
hasil ukiran seni yang menarik terutama pada 36 dari 127 buah tiangnya.

Oleh kerana itu, tidak hairanlah jika Kuil Artemis dinamakan sebagai salah sebuah dari tujuh keajaiban dunia purba, sebaris dengan binaan-binaan lain seperti Patung Besar dari Rhodes, Rumah Api Iskandariah, Makam di Halicarnassus, Patung Zeus, Taman Tergantung Babylon dan Piramid Besar Giza.

Sesuai dengan
kemasyhuran yang dimilikinya, Kuil Artemis sentiasa menerima kunjungan terutama
daripada para pemuja Dewi Artemis. Saling tidak tumpah seperti jemaah-jemaah
haji ke Mekah pada zaman jahiliyah, para pengunjung Kuil Artemis turut
bertandang ke kota Ephesus dengan membawa berbagai barangan sebagai
sembah-korban; wang, barang kemas, dan lain-lain lagi.

Setelah kuil ini mengalami kerosakan akibat kebakaran yang dicetuskan oleh malaun Herostratus pada tahun 356SM, ia menjalani pembinaan semula. Namun, Kuil Artemis sekali lagi dihancurkan oleh kaum Goth yang menyerang kota tersebut pada tahun 262M.

Kali ini, binaan agung tersebut tidak dapat lagi bangkit dan kembali berdiri. Apa yang ditinggalkannya untuk ditatap oleh generasi-generasi akan datang adalah sejumlah serpihan yang kini dipamerkan di Muzium British, London.

“HEROSTRATIK-KAH
KITA?”

Merenungi sejarah
kehancuran Kuil Artemis dan peristiwa kebakaran yang menimpa Studio 1 KyoAnime,
binaan-binaan yang mengandungi nilai kesenian yang tiada galang-gantinya,
berakibat dari kemahuan meraih kemasyhuran (nama baik) dan kepentingan peribadi
tanpa mengambil kira harga-harga yang perlu dibayar, membuatkan saya
bermuhasabah panjang terutama apabila mengenangkan tapak-tapak arkeologi dan
tinggalan-tinggalan sejarah negara yang sebahagiannya tidak menerima nasib dan
layanan yang baik. Membuatkan saya tertanya, “Herostratik-kah kita?”

RUJUKAN:

Ancient Pages. (6
Januari 2017). Herostratic Fame Relates to Herostratus Who Burned the Beautiful
Temple of Artemis to Become Famous.
http://www.ancientpages.com/2017/01/06/herostratic-fame-relates-herostratus-burned-beautiful-temple-artemis-become-famous/

Ian Harvey. (25
April 2019). Man Burned Down the Famed Temple of Artemis Simply for Notoriety.
The Vintagenews.
https://www.thevintagenews.com/2019/04/25/temple-of-artemis/

Justin &
Stephanie Pollard. (7 Julai 2019). The Temple of Artemis burns. History Today.
https://www.historytoday.com/archive/months-past/temple-artemis-burns

Noah Tesch. (19
Julai 2019). Temple of Artemis. Encyclopedia Britannica.
https://www.britannica.com/topic/Temple-of-Artemis-temple-Ephesus-Turkey


Kejatuhan Muzik Indie Di Malaysia

Kita pernah bercerita tentang zaman kegemilangan muzik independent di Malaysia. Kegemilangan muzik indie kemuncak pada pertengahan 2000-an melalui siri konsert Rock The World yang mengetengahkan nama-nama besar seperti Plague of Happiness, Disagree, Pop Shuvit, Republic of Brickfields, Love Me Butch dan lain-lain nama yang menjadi ikon baru dalam scene muzik lokal. Tetapi, setiap zaman kegemilangan pasti ada pasang surutnya.

Muzik indie yang berjaya mendapat perhatian anak muda telah sampai ke jalan buntu apabila pengaruh muzik dilihat semakin pudar walaupun masih ada lagi beberapa kumpulan yang aktif mengeluarkan material dan mengadakan persembahan.. Hal ini terbukti apabila puluhan kumpulan yang memperjuangkan genre ini muncul seiring dengan kekerapan lagu-lagu mereka yang dimainkan di corong-corong radio (Kosmo, 2014).

Walau bagaimanapun, penurunan minat masyarakat terhadap genre indie dizahirkan pada Festival Muzik Indie Kuala Lumpur tahun 2012 di Laman Santai, Istana Budaya. Festival yang berlangsung dari jam 3 petang mendapat sambutan hambar daripada orang ramai biarpun tiket masuk adalah percuma (Utusan, 2012).

Biarpun ada beberapa kumpulan indie yang dikenali ramai seperti OAG dan Monoloque, namun peminat yang hadir dapat dihitung dengan jari. OAG sebagai kumpulan terakhir yang membuat persembahan hanya disaksikan oleh 50 orang lebih peminat yang tetap setia menunggu sehingga jam 11.45 malam (Utusan, 2012). Kejadian ini dilihat sebagai satu aras penanda kejatuhan muzik indie apabila kumpulan-kumpulan muzik indie gagal menarik kehadiran orang ramai untuk menyaksikan persembahan mereka.

Apakah faktor-faktor kejatuhan muzik indie di Malaysia? Mari kita semua lihat supaya ia boleh dijadikan pengajaran buat scene kita.

Sejak penutupan XFM pada 9 Julai 2012, tiada lagi nama-nama band indie yang berkumandang pada mulut anak-anak muda. Kepentingan media independent adalah menyebarkan sebarang berita kepada masyarakat tanpa sebarang prejudis. Band terpaksa bergerak sendiri tanpa dibantu oleh media menyukarkan muzik mereka tidak mencapai capaian yang meluas. Muzik sama seperti bisnes, memerlukan pemasaran untuk bergerak seiring. Malah jika diikutkan, tiada pelapis untuk media independent sekitar tahun 2012 sehingga 2017. Tiada hebahan untuk gig buat anak muda yang dilakukan secara meluas. Jika tidak, pasti ada gig setiap hujung minggu dan disebut oleh orang ramai.

Tiada berita gembira buat penerbit buku apabila kerajaan kurang memberi perhatian untuk membantu industri perbukuan tempatan yang kian merosot. Sejak baucar buku dimansuhkan, ini menyukarkan penerbit buku menerbitkan buku. Apa perkaitan dengan scene muzik?

Kebanyakan penulisan tentang muzik indie di Malaysia adalah sangat kurang. Ramai orang tahu tentang kewujudan muzik bawah tanah, tetapi ia hanya ditulis di blog, zine dan juga majalah ROTTW yang pernah menjadi fenomena satu ketika dahulu. Kewujudan muzik indie juga hanya dibawa dari mulut ke mulut. Apabila kurang sambutan dari pembaca, maka apabila ada penulis yang berminat tentang muzik memberikan proposal kepada penerbit, idea tersebut akan ditolak mentah-mentah kerana ditakuti lambakan buku di pasaran tanpa ada pembeli tegar.

Myspace adalah platform utama untuk sesebuah band memperkenalkan lagu-lagu mereka. Dengan kod HTML, kebanyakan pengguna akan meletakkan lagu-lagu band di profil mereka. Apa yang menarik, pengguna boleh membuat senarai lagu berdasarkan muzik yang dimuat-naik oleh pemuzik-pemuzik ini.

Kemudiannya, senarai lagu ini boleh ditempatkan di dalam profil bagi membolehkan rakan-rakan yang lain melihat senarai lagu yang dihasilkan. Dengan fungsi ini, ia sering dijadikan platform untuk mendengar lagu yang sah sebelum kebangkitan Youtube dan Spotify.  Yuna, Kugiran Hujan, Meet Uncle Hussain, Statik, Joanna & Co, dan lain-lain adalah band yang mengambil peluang tersebut.

Kewujudan komuniti ini diperkuatkan lagi dengan Yahoo Messenger, MIRC dan juga Skype. Setiap band ada peminatnya tersendiri. Contohnya Butterfingers bersama Royalbutters, Hujan bersama Raingers, Bunkface bersama Bunkers dan macam-macam nama lagi.

Sebahagian besar pengguna Facebook pada hari ini kebanyakannya bermigrasi dari Myspace satu ketika dahulu. Di Facebook, sangat kurang komuniti berkenaan muzik. Ia tidak sekuat Myspace. Facebook adalah tempat dimana kurangnya komuniti, di sini hanya mengamalkan kehidupan nafsi-nafsi sahaja.

Dari situ, kewujudan komuniti tidak menjadi penggerak untuk meningkatkan nama-nama band yang sedia ada dan hanya ditelan oleh arus zaman. Malah kebanyakan anak-anak muda yang pergi gig satu ketika dahulu terpaksa berhadapan dengan realiti arus pemodenan iaitu belajar, kerja dan kahwin membuatkan mereka tidak meluangkan masa untuk pergi ke gig.

Salah satu mengapa scene menjadi sunyi adalah beberapa band yang gah ketika dahulu menyepikan diri tanpa mengeluarkan material baru. Laman sosial yang tiada update, hanya sepi menunggu mati. Tiada khabar berita. Ini membuatkan peminat muzik dan organizer melihat sesebuah band itu telah ‘mati’. Sewajarnya sesebuah band perlu meriliskan material baru supaya diingati oleh peminatnya walaupun hanya sebuah lagu sahaja.

Perlu diingatkan, media arus perdana hanyalah sebagai ‘penambah perisa’ dalam scene muzik independent ini. Media arus perdana hanya mahu meraih rating sahaja dan jika rating mereka tidak tercapai dengan scene independent, maka scene indie dibiarkan sehingga menunggu masa untuk mati.

Anak-anak muda yang tidak menonton televisyen saban waktu membuatkan rating menurun. Orang sudah tidak kenal apa itu gerakan secara independent. Meskipun perkembangan arus teknologi serta smartphone memainkan peranan, tetapi jangan dilupa bahawa suatu masa dahulu rancangan Versus pernah menjadi buah mulut orang ramai sehingga diteruskan sehingga musim kedua.

Itulah antara 5 faktor utama kejatuhan band indie di Malaysia. Sejak akhir-akhir ini, band-band indie mula muncul bagai cendawan tumbuh selepas hujan. Gig-gig diadakan pada setiap hujung minggu. Itu adalah satu perkembangan yang cukup baik. Namun, perlu diingatkan bahawa jika bukan anak muda sendiri yang membangunkan scene kita ini, siapa lagi yang perlu menggalas tanggungjawab?


Penipuan Amerika Pasal Bulan Yang Dipercayai Dunia

Demikian hari seorang saintis Perancis bergurau di Twitter. Beliau menciapkan sekeping gambar digital katanya bintang Proxima Centauri yang dirakam Teleskop James Webb (JWST). Punyalah sembang JWST tangkap gambar begitu jelas dengan warna kemerah-merahan bagai. Kemudian saintis tersebut mengaku itu gambar sepotong sosej. Niatnya cuma bergurau – tetapi orang ramai ambil serius pula.

Benda sebegini pernah berlaku suatu masa dahulu. Tidak ramai tahu yang Amerika Syarikat pernah merepek pasal hal angkasa juga. Pada 25 Ogos 1835, akhbar The Sun menyiarkan rencana tergempar katanya saintis menemui sebuah tamadun di Bulan. Katanya juga, Bulan mempunyai flora dan fauna yang sangat rumit dan unik. Dan Bulan mempunyai kehidupan seakan-akan manusia yang bersayap. Tidak cukup dengan dakwaan ini, akhbar tersebut menunggang nama Sir John Herschel yang senang kata diheret untuk mengukuhkan hujah (Vida, 2012).

Para pembaca terkejut habis sampai golongan cerdik pandai pun jatuh jadi bangang. Penemuan ini menjadi buah mulut begitu ramai. Dan akhbar-akhbar lain mula mencetak semula (reprinting), sekali gus meluaskan lagi jaringan cerita tersebut. Dalam masa beberapa minggu, Amerika Syarikat dan Eropah terduduk habis katanya ada spesis luar biasa di Bulan.

Matlamat Yang Menghalalkan Cara

Kisah ini disiar beberapa abad lalu pada zaman yang tiada apa-apa akta untuk menjaminkan ketelusan dan moral. Jadi kelompangan ini menjadi kesempatan yang diambil penulis Richard Adams Locke, seorang wartawan yang mengaku bertanggungjawab (Goodman, 2008). Niat Locke adalah untuk menaikkan jualan akhbar The Sun… dan juga sekadar menyindir saintis zaman itu. Umumnya pada tahun 1824, seorang saintis Jerman menerbitkan kertas kajian Discovery of Many Distinct Traces of Lunar Inhabitants, Especially of One of Their Colossal Buildings.

Sebelum itu, kami ingin menjemput kalian beli buku THE HUMAN’S COMPLEX. Buku ini akan membawa kita menyelami logik di sebalik minda dan kelakuan manusia melalui eksperimen-eksperimen yang telah dijalankan oleh saintis dan pakar psikologi. Link pembelian: https://bit.ly/3C6Grjb

Buku ini juga dijual dalam bahasa Inggeris yang mungkin lebih diminati kalian. Link pembelian: https://bit.ly/3Pu6d3P

Kertas kajian ini adalah laporan penyelidikan katanya ada jalan raya dan bandar di Bulan. Locke kiranya buat satira tergempar, juga menyindir seorang paderi bernama Thomas Dick yang menerbitkan buku the Christian Philosopher. Dick berpendapat Sistem Suria ini adalah 21.9 trilion penghuni – dan Bulan saja sudah ada 4.2 bilion penduduk (Simon, 2014). Gam apalah mereka hisap agaknya…

Kesinambungan Pasca-Laporan

Sir John Herschel asalnya tidak marah pun. Tetapi banyak soalan mula diajukan pada beliau; semuanya pasal laporan The Sun. Itu yang membuatkan beliau naik meluat. Ramai pakat tanya tentang Vespertilio-Homo, yakni Orang Kelawar yang kononnya menghuni Bulan… ataupun memerang berjalan seperti manusia yang mendukung anak macam bayi. Dan seangkatan kambing berwarna biru.

Saban minggu, orang ramai sendiri mula mempertikai logik di sebalik penemuan ini. Pertama sekali, mereka tidak dapat faham teleksop yang digunakan. Herschel sebagai pakar astronomi terbukti mempunyai teleskop berkuasa tinggi. Namun teleskop ini adalah untuk mengkaji bintang, bukan penghuni planet… tambah pula tiada siapa tahu apa bendanya ‘teleskop berlensa hidro-oksigen’ yang sememangnya tidak wujud (Kindy, 2022).

Kemudian golongan profesional mula kutip akal yang bertaburan di atas lantai dan membalas dengan fakta. Journal of Commerce yang berbicara pasal perdagangan global sendiri jadi bidan terjun dan menghentam kisah Moon Hoax ini setaraf dengan fiksyen Robinson Crusoe dan Gulliver’s Travels. Kemudian New York Herald pula kecoh – mereka berhujah pasal sumber The Sun, iaitu Edinburgh Journal of Science (EJS). Mana mungkin The Sun boleh petik sumber ini sedangkan EJS sendiri sudah gulung tikar dua tahun sebelumnya.

Perlahan-lahan Great Moon Hoax ini hilang akar sensasinya. Ilmu sains berkembang lebih pesat, membuktikan dengan kukuh ia suatu satira dan jenaka semata-mata… bahawasanya Bulan sunyi macam segelintir dalam kalangan pembaca sekarang yang tiada peneman. Namun apa yang saintis Perancis buat dengan sepotong sosej itu mengingatkan balik – betapa mudahnya dunia tersungkur diperdaya karya tulisan tidak berasas. Benda ini sudah cukup untuk bantu pemahaman kenapa orang ramai mudah percaya teori konspirasi bagai.

RUJUKAN:

Goodman, M. (2008). The Sun and the Moon. Basic Books. Halaman 274.

Kindy, D. (2022, Ogos 14). Great Moon Hoax of 1835 convinced the world of extraterrestrial life. The Washington Post.

Simon, M. (2014, Disember 10). Fantastically Wrong: The Scientist Who Thought 22 Trillion Aliens Live in Our Solar System. Wired.

Vida, I. (2012). The Great Moon Hoax of 1835. Hungarian Journal of English and American Studies. 18 (1/2): 431-441.


Apa Masalah US Dengan Iran Sebenarnya?

Ini kalau sembang dengan puak konspirasi, rata-ratanya cakap konflik US dan Iran sebenarnya wayang saja. Kononnya mereka berbaik di sebalik tabir. Satu saja masalah dengan andaian ini. Kalau suruh buktikan, boleh pula suruh tengok dengan mata hati. Sudah. Masalah Amerika Syarikat dengan Iran sebenarnya jelas. Entah apa yang perlu guna mata hati bagai.

Amerika Syarikat sebenarnya agak mesra dengan Iran suatu masa dahulu. Selepas Mahmud Hotak berjaya menumbangkan kerajaan monarki Sultan Husayn, lagilah mereka bersorak (Ghazvinian, 2020). Namun Parsi pada masa itu sangat menyangka buruk pada kuasa-kuasa Eropah. Kerana wilayah Parsi sememangnya berada dalam sasaran penjajah British dan Rusia yang sedang beradu dalam Perang Dingin (Great Game).

Sebelum itu, banyak benda pasal kerajaan yang kalian perlu tahu. Untuk memudahkan pemahaman, kalian dipelawa beli buku POLITIK UNTUK PEMULA. Dalam buku ini, penulis Ayman Rashdan Wong bercerita habis tentang institusi, sistem dan bentuk kerajaan dalam setiap aspek politik sedia ada. Link pembelian: https://bit.ly/3vK4xw5

Untuk mengimbangi tekanan daripada Eropah, pihak Parsi berusaha sebaik mungkin untuk menjaga hubungan baik dengan Amerika Syarikat. Sampai mereka melantik penasihat-penasihat kewangan seperti Arthur Millspaugh dan William Shuster dalam perbendaharaan kerajaan (Kamrava, 2013). Syak wasangka Parsi terhadap Eropah ternyata benar, kerana British dan Soviet akhirnya mencerobohi negara tersebut semasa Perang Dunia Kedua.

Iran Menjadi Permata Antarabangsa

Selepas Perang Dunia Kedua, pihak Amerika Syarikat masih merapati Iran untuk menghamburkan pengaruhnya dalam kuasa minyak negara tersebut. Walau bagaimanapun, cita-cita Amerika Syarikat dihalang pemimpin Iran iaitu Mohammad Mossadegh. Beliau berkuasa sebagai perdana menteri dibawah Shah Reza Pahlavi. Pentadbiran Mossadegh benar-benar menaikkan amarah British yang kehilangan pegangannya dalam industri minyak Iran.

Mossadegh mengatur dasar untuk menyerap semua industri minyak sebagai asset negara (oil nationalization), sekali gus mencantas cengkaman British yang masih cuba mencucuk angin di meja rundingan. Akhirnya Mossadegh memutuskan semua hubungan diplomatik dengan British yang diisytihar musuh Iran (Coughenour, 2010). Amerika Syarikat pada masa ini berpihak pada Iran. Namun pada tahun 1952, Dwight D. Eisenhower memenangi pilihan raya dan terus beralih ke pihak British.

Gandingan Amerika Syarikat-British bermula dengan cara memujuk Shah Reza Pahlavi untuk jatuhkan Mossadegh. Pahlavi pada mulanya takut kerana Mossadegh terlalu popular. Lalu negara-negara Barat menghantar CIA dan MI6 untuk berlakon sebagai puak-puak politik. Agen-agen CIA-MI6 ini mengugut mana-mana pemimpin Islam yang anti-Mossadegh. Kira kalau tengok dari luar sekarang, Mossadegh sedang menzalimi penentang politiknya (Risen, 2000).

Hasutan ini terkena umpan. Dan akhirnya Shah sendiri bersetuju untuk tumbangkan Mossadegh, padahal semuanya berputik daripada fitnah CIA-MI6. Sekelip mata Iran terumbang ambing apabila perusuh pro-monarki dan anti-monarki bertembungan sampai 300 orang mati dan beberapa masjid dibakar. Semuanya angkara Barat.

Tumbangnya Monarki Ribuan Tahun

Jelas sekali Amerika Syarikat dan United Kingdom telah memijak demokrasi yang rancak di Iran. Kejatuhan Mohammad Mossadegh memberi laluan mudah untuk Shah Reza Pahlavi berkuasa lebih mutlak. Namun kerajaan Pahlavi kemudian hilang populariti dalam kalangan akar umbi dan rakyat marhaen. Jutaan rakyat membanjiri dataran untuk memprostes dan akhirnya melaksanakan Revolusi 1979.

Mossadegh pada masa itu sudah meninggal dunia. Beliau tidak sempat melihat rajanya sendiri ditumbangkan rakyat yang kemudian mengangkat Ruhollah Khomeini sebagai Pemimpin Agung Negara (Supreme Leader of the Republic). Naiknya Khomeini telah mengubah habis kedudukan Iran di pentas dunia. Beliau mengisytihar Amerika Syarikat sebagai “Syaitan Besar” dan Kesatuan Soviet pula “Syaitan Kecil” (Katz, 2010).

Iran mahu Shah Pahlavi pulang supaya dapat diheret ke muka pengadilan. Namun Amerika Syarikat telah membawa Shah keluar untuk rawatan kanser. Tindakan ini mengundang masalah besar, apabila sekumpulan pelajar university merusuh pejabat kedutaan Amerika di Tehran dan membuat semua pekerja kedutaan tebusan. Serangan ini dianggap suatu pencabulan undang-undang antarabangsa, sekali gus mengelapkan Iran pada mata Amerika Syarikat buat selamanya. Kerana Khomeini didakwa menyokong serangan tersebut sambil menyatakan, “Amerika tak boleh buat apa benda pun!”

Selepas isu ini, Iran juga telah berperang dengan Iraq. Saddam Hussein merupakan sekutu baik Amerika Syarikat sampailah saat beliau menduduki Kuwait secara haram. Peralihan antara Pahlavi ke Khomeini merupakan punca Amerika Syarikat tidak suka pada Iran. Tambah pula sekarang Iran berkebolehan untuk memiliki senjata nuklear. Maka sampai sudahlah Iran akan disekat ekonominya… dan katanya Iran kini berdagang dalam matawang kripto untuk ‘keluar’ daripada belenggu sekatan Amerika.

Jadi sekarang semua nampak – hubungan buruk antara dua negara ini bukannya wayang semata-mata. Banyak isu yang berlaku, semuanya mustahil dirancang. Ketahuilah. Amerika menjatuhkan Mohammad Mossadegh. Hasilnya, Amerika Syarikat menjadi punca tidak langsung di sebalik bangkitnya seorang pemimpin yang jauh mereka geruni berbanding Mossadegh sendiri.

RUJUKAN:

Coughenour, C. (2010). Anyone That Works for a Living and Votes Republican Is an Idiot. Trafford. Halaman 133.

Ghazvinian, J. (2020). America and Iran: A History, 1720 to the Present. Oneworld Publications.

Kamrava, M. (2013). The Modern Middle East, Third Edition: A Political History Since the First World War. University of California Press. Halaman 415.

Katz, M. (2010). Iran and Russia.The Iran Primer : Power and Politics, and US Policy. Halaman 186.

Risen, J. (2000, April 16). Secrets of History: The CIA in Iran – A special report. The New York Times.


Mengembara Ke Kota Tinggi: Tapak Peradaban Melayu Johor

‘Segalanya bermula di sini’, inilah kalimat
yang terukir di persimpangan bandar Kota Tinggi. Bukan kata-kata kosong, ia
hakikatnya penuh bermakna. Destinasi bersejarah ini yang dahulunya digelar Kota
Tauhid, mengimbau kegemilangan Kesultanan Johor, waris Kesultanan Melayu
Melaka.

Bertarikh 14-09-2019, kami menyahut seruan
‘Tanah Melayu kembali bertanjak’ pada Hari Malaysia. Persaudaraan Warisan dan
Sejarah (PEWARIS) beramai-ramai menyusuri sungai Kota Tinggi dengan segak
berbusana. Sebenarnya, di sepanjang sungai ini menyimpan peninggalan sejarah
yang tersirat. Rugi kalau jadi orang kota, tapi tak pernah kenal sejarah kota.

Berkumpul di jeti Telok Sengat, kami
menaiki bot melalui jalan air dari sini ke destinasi pertama, iaitu Kota
Panchor. Uniknya orang melayu, negara dipanggil sebagai ‘tanah air’. Bukan
setakat motherland atau fatherland. Air dianggap bahagian yang
penting, menunjukkan kita sememangnya bangsa pelayar yang unggul. Jalan air
sudah menjadi tapak permainan. Mudah dibaca seumpama belakang tepak tangan.

Kota Panchor menyimpan cerita Sultan Abdul
Jalil Shah IV yang dimakamkan di sini dengan nesan Acheh. Baginda ialah sultan
Johor pertama dari jalur Bendahara. Dari sinilah bermula episod bugis lima
bersaudara yang memasuki siasah istana di Tanah Melayu. Kota ini terletak di
atas tanah tinggi dan terdapat 12 pucuk meriam tembaga yang besar serta cantik
untuk menahan asakan musuh.

Di atas Bukit Tukul pula ada Makam Tengku
Dara/Darah Putih. Di sini disemadikan seorang puteri raja yang di waktu siang
duduk di istana, di waktu malam berjuang sebagai srikandi. Dia dikuburkan di biliknya
sendiri dan mati akibat dibunuh kerana ada yang tidak puas hati apabila puteri
ini memperjuangkan keadilan. Ini membuktikan, perempuan bukan tugasnya mengemas
rumah atau mendodoi anak sahaja, bahkan gagah berani menggempur petualang
bangsa.

Menaiki bot, kami singgah pula ke Kampung
Seluyut. Terdapat beberapa makam yang sukar diakses dengan jalan darat. Di
sinilah terletaknya makam Bendahara Tun Isap Misai, yang dikatakan bermisai
panjang sampaikan sewaktu makan kena menyelak misainya dan bila-bila
bersendirian akan menghisap misainya sendiri. Beliaulah nenda kepada Tun Sri
Lanang. Tun Isap Misai ada mengarang karya berjudul ‘Panah Sedoso’.

Mendaki sedikit ke atas, kita temui makam Sultan Muzaffar Shah, Raja Fatimah dan Sultan Abdul Jalil Shah I. Mengenangkan semula pemerintan diraja Johor yang penuh onak ranjau, menyedarkan kita bahawa bukan senang untuk memastikan negara aman. Dari luar penjajah menyerang, dari dalam belati menikam. Tidak sampai setahun memerintah, baginda mangkat dipercayai angkara diracun.

Raja Umar yang menggantikan Sultan Abdul Jalil Shah I berusaha mengembalikan kestabilan dan kekuatan kerajaan Melayu. Dalam sibuk berkejar-kejaran dengan Portugis, sempat lagi tuanku mempersenjatakan beratus-beratus meriam dan senjata tajam. Membuktikan seni besi orang melayu sudah maju dan mampu menyediakan senjata dengan laju.

Pada 1571 Masihi, pusat pentadbiran
kerajaan Johor dipindahkan daripada Bukit Seluyut kepada Batu Sawar dan ke
Johor Lama akibat bersedih atas kematian permaisuri iaitu Raja Fatimah.

Seterusnya, kami menaiki bot dan berselisih dengan makam Raja Umar (Sultan Ali Jalla Abdul Jalil Shah ll). Jeti untuk naik ke makam ini sudah patah, dan belkum lagi dibaiki. Maka, kami hanya memerhati dan menghayati dari jauh.

Enjin bot dihidupkan, dan sebelum kami kembali ke jeti Telok Sengat, kami menyusuri tepi Kubu Budak yang dilindu pokok-pokok bakau. Dikatakan apabila musuh ingin menyerang, sekumpulan budak beramai-ramai mengambil sekepal tanah seorang, membina kubu buat menghadapi lawan.

Lokasi terakhir kami ialah Muzium Johor Lama. Di hadapannya ialah binaan lama tembok batu yang telah dilitupi rumput. Tembok ini, mampu menahan impak tembakan meriam Portugis berdas-das. Kesan arkeologi dapat dilihat dengan jelas, yang menampakkan kecerdikan teknologi ketenteraan Melayu.

Kota Batu ini dibina dengan tiga jenis batu iaitu batu karang, granit dan lateriteserta ditambak dengan tanah. Kalau tembok pun dah kompleks binaannya, apatah lagi istana. Kalau bukan kerana penjajah, mungkin kita masih dapat, menyaksikan keindahan dan kehalusan istana Kesultanan Melayu.

Sultan Alauddin Riayat Shah II membangunkan kota ini seawal 1540 Masihi.  Dengan terbinanya pertahanan kota ini, ia telah menangkis beberapa serangan daripada Acheh dan Portugis.

Pada 1567 Masihi, serangan Portugis berjaya dipatahkan oleh Sultan Ali Jalla Abdul Jalil Syah II. Malangnya, pada 1578 Masihi, tentera Portugis berhasil mengepung kota ini sehingga memaksa sultan untuk berundur ke Batu Sawar. Portugis telah merampas 800 pucuk meriam gangsa, emas, perak, 1200 buah perahu besar dan kecil serta harta yang melimpah.

Pada jam 4.00 petang, berakhirlah kembara
kami. Perasaan bangga bercampur sebal mengenang jatuh bangun Kerajaan Melayu
Johor menyelubungi sukma. Menjelang asar, ziarah ditutup dengan ikrar mengembalikan
semangat Melayu yang hilang.

RUJUKAN:


Shoot Me In The Heart (2015): Kisah Si Gila Yang Waras

Shoot Me In The Heart merupakan sebuah filem yang diadaptasi daripada sebuah novel terkemuka berbahasa Korea yang sama judulnya. Novel tersebut telah memenangi anugerah Segye Literature Award pada tahun 2009. Filem arahan Mun Che-Yong ini dibintangi oleh pelakon Korea Selatan yang hebat seperti Lee Min Ki dan Yeo Jin Goo.

Jalan ceritanya sangat mudah. Diceritakan dari sudut pandangan naratif pertama ataupun ‘first person narrative’, filem ini mengisahkan tentang kehidupan 2 orang watak utama iaitu Seung-min (lakonan Lee Min Ki) dan Soo-myung (lakonan Yeo Jin Goo) di dalam sebuah hospital sakit jiwa, Soori Hope Hospital. Seung min yang dimasukkan ke hospital tersebut oleh abangnya yang tamakkan harta berkawan dengan Soo myung yang dimasukkan oleh bapanya sendiri setelah ibunya mati akibat bunuh diri.

Seung min merupakan seorang yang pernah mempunyai masalah psikologi namun kini waras, manakala Soo myung mempunyai fobia terhadap gunting kerana ibunya telah membunuh diri dengan menjadikan gunting sebagai senjata. Shoot Me In The Heart mengisahkan kehidupan 2 orang yang berlainan perwatakan dan masalah serta perhubungan dan persahabatan mereka bersama penghuni hospital sakit jiwa yang lain. Filem ini juga mempamerkan kerjasama dan susah-payah mereka dalam misi melepaskan diri daripada hospital sakit jiwa tersebut dengan bantuan rakan-rakan yang lain.

i. Psikologi Di Sebalik Filem

Rosenhan Experiment

Menonton filem ini mengingatkan penulis kepada salah satu eksperimen yang boleh dikaitkan dengan kisah Seung min yang dimasukkan ke hospital sakit jiwa dalam keadaan waras dan dikurung kerana tidak dapat membuktikan kewarasannya sendiri. Hal ini kerana, siapa yang ingin percaya akan kata-kata seorang yang ‘gila’?

Pada tahun 1973, seorang pakar psikologi daripada Stanford University iaitu David Rosenhan telah membuat kajian tentang keberkesanan diagnosis pakar psikiatri menerusi jurnal yang bertajuk ‘On being sane in insane places’. Eksperimen yang ‘mengkritik’ diagnosis pakar psikiatri ini merupakan salah satu eksperimen yang terkemuka sehingga lah ke hari ini. Eksperimen ini dikenali sebagai Rosenhan Experiment.

Rosenhan bersama-sama dengan 7 orang lain yang sihat minda atau waras telah berpura-pura berlakon sebagai pesakit mental yang mendengar bisikan dan mempunyai halusinasi. Mereka telah pergi ke hospital sakit jiwa, melaporkan kondisi diri kepada pakar psikiatri dan seterusnya berjaya didiagnosis dan dimasukkan sebagai pesakit mental. Setelah dimasukkan ke dalam hospital sakit jiwa, mereka telah melaporkan bahawa mereka tidak lagi mempunyai masalah halusinasi mahupun mendengar bisikan ganjil atau dalam erti kata lain, mereka normal.

Walaupun mereka berlagak normal, pihak hospital langsung tidak menyedari bahawa mereka cuma berlakon sebagai pesakit. Namun begitu, pesakit mental yang lain dapat mengecamkan bahawa ternyata pelakon-pelakon merupakan manusia normal yang tidak mempunyai apa-apa masalah mental. Sesetengah pesakit mental sendiri meneka bahawa mereka merupakan pengkaji ataupun wartawan yang sedang menyiasat tentang hospital tersebut. Diagnosis pihak hospital terlalu mendalam dari aspek psikologi sehingga mereka tidak mampu melihat pesakit dari aspek normal.

Lebih mengejutkan, mereka yang berpura-pura dan berlakon sakit mental mendapati bahawa walaupun mengaku bahawa mereka sebenarnya normal, mereka tidak dibenarkan keluar daripada hospital tersebut. Rata-rata pelakon melaporkan bahawa mereka hanya dibenarkan keluar apabila mereka mengaku bahawa mereka mempunyai sakit mental dan sedang cuba memperbaiki kondisi mereka dengan berjanji untuk mengambil ubat-ubatan. Mereka terpaksa mengaku ‘gila’ demi melepaskan diri daripada hospital sakit jiwa. Eksperimen yang dijangka tamat dalam beberapa hari berpanjangan sehingga mencecah 2 bulan kerana mereka tidak dapat keluar daripada hospital sakit jiwa tersebut.

Kesimpulan daripada eksperimen ini bukan sahaja mengkritik diagnosis pakar psikiatri tetapi juga mendedahkan penyeksaan dan layanan buruk yang diterima oleh pesakit mental di hospital-hospital sakit jiwa. Pengkaji melaporkan penderaan fizikal dan juga verbal yang dilakukan oleh pihak hospital terhadap pesakit-pesakit mental. Selain itu, pesakit-pesakit juga diperhatikan dengan kerap sehingga tahap yang kritikal seperti diperhatikan ketika menggunakan tandas.

Menerusi filem Shoot Me In The Heart, penonton didedahkan dengan penderaan fizikal dan verbal yang dilakukan oleh jururawat di Soori Hope Hospital. Jururawat yang boleh ‘diharap’ cuma seorang iaitu Ketua Jururawat Choi yang masih boleh dibawa berbincang dan mempunyai sifat perikemanusiaan. Jururawat lain pula sering menengking di samping memukul pesakit-pesakit yang dianggap degil dan sukar mendengar kata tanpa mengira keadaan mental pesakit yang terang-terang tidak waras

Pyromania

Pyromania merujuk kepada masalah kawalan diri yang berkaitan dengan api. Mereka yang menghidap pyromania tidak boleh dibiarkan mendekati api kerana kesukaran mereka mengawal diri daripada memulakan kebakaran. Pyromania didapati memulakan kebakaran demi melepaskan tekanan ataupun kemarahan melampau, dan ianya dilepaskan dalam bentuk api.

Kajian mendapati bahawa simptom pyromania dalam diri orang dewasa boleh dibahagikan kepada 5 sub-kategori:

Watak Seung min merupakan seorang pyromania yang pernah membakar rumahnya sendiri pada usia 10 tahun. Seung min juga mengaku bahawa dia pernah dimasukkan ke Soori Hope Hospital semasa berumur 10 tahun kerana masalah pyromania nya sendiri. Namun begitu, dia telah pulih dan seterusnya berhijrah ke Amerika Syarikat. Apabila pulang ke Korea untuk pengebumian bapanya, dia telah dimanipulasi oleh abangnya sendiri yang menginginkan saham yang dimilikinya.

Perwatakan Seung min yang sering memulakan pergaduhan dan masalah di hospital tersebut menyebabkan tiada seorang pun pihak hospital yang percaya bahawa dia sebenarnya seorang yang waras. Namun, perwatakan Seung min yang agresif merupakan satu bentuk protes yang cuba diluahkan akibat pengurungan tersebut. Bak kata Soo myung sendiri kepada Ketua Jururawat Choi, ‘Terdapat 2 golongan manusia di hospital sakit jiwa. Mereka yang dikurung kerana gila dan mereka yang menjadi gila kerana dikurung. Takkan awak masih tidak kenal Seung min dari golongan yang mana?’

Escapism

Mereka yang menghidap escapism merupakan mereka yang memilih untuk ‘escape’ ataupun melarikan diri daripada situasi ataupun aspek kehidupan yang dibenci mahupun menimbulkan kerisauan melampau. Escapisme juga merupakan satu aktiviti ‘kegemaran’ bagi mereka yang menghidap masalah kemurungan dan kesedihan melampau. Escapisme ini amat berbahaya terutamanya bagi mereka yang menghidap kemurungan kerana tahap kemurungan boleh menjadi lebih kritikal apabila kita memilih untuk melarikan diri dan tidak berhadapan dengan masalah.

Watak Soo myung merupakan watak yang menghidap masalah escapism. Setelah kematian ibunya yang membunuh diri kerana kecuaiannya, Soo myung sentiasa menyalahkan dirinya sendiri sehinggalah bapanya terpaksa memasukkannya ke dalam hospital sakit jiwa. Walaupun pendiam secara luaran, Soo myung bergaul dengan baik bersama penghuni hospital yang lain. Namun begitu, Soo myung sebenarnya tidak mampu mengawal fikiran dan dirinya sendiri. Dia cuba untuk melarikan diri daripada dunia realiti di mana ibunya telah membunuh diri, realiti di mana dia perlu melepaskan pemergian ibunya dan menerima bahawa dia tidak bersalah di atas kematian tersebut.

Pengajaran

Filem Shoot Me In The Heart ini merupakan filem yang sesuai ditonton oleh pelbagai lapisan masyarakat terutamanya para remaja yang sedang menhidap tekanan. Hal ini kerana filem ini bukan tertumpu pada aspek psikologi sahaja, tetapi juga merupakan sebuah filem yang mendorong anak muda untuk keluar dari kepompong tekanan dan kesedihan.

Filem ini mengajar penonton bahawa kehidupan yang lebih baik itu wujud. Segala impian yang dirasakan amat sukar digapai boleh dicapai. Syaratnya, kita hanya perlu berani membiarkan diri terbang tinggi ke sebalik awan di mana wujudnya pelangi. Kesungguhan Seung min yang ingin mencapai impiannya untuk terbang dengan bantuan paraglide menyedarkan Soo myung tentang harapan demi kehidupan yang lebih baik.

Seperti kesungguhan Seung min dan Soo myung berusaha melepaskan diri daripada Soori Hope Hospital, seperti itu juga lah setiap daripada kita perlu bersungguh-sungguh demi melihat impian menjadi kenyataan. Kadang-kala, sangkar yang mengelilingi kita adalah angkara diri kita sendiri dan bukanlah faktor atau orang luar. Kehidupan kita terletak dalam genggaman tangan sendiri. Justeru, jangan takut untuk bebaskan diri kerana hanya dengan menjadi bebas kita dapat terbang tinggi dan melihat dunia yang luas terbentang di luar.

Rujukan dan bacaan lanjut:

Trailer filem Shoot Me In The Heart:


Munafik 2: Pelajaran Di Sebalik Wayang

Munafik 2 merupakan sebuah filem seram (sebenarnya saya tidak tahu nak letakkan genre apa) arahan Syamsul Yusof dan merupakan kesinambungan kepada Munafik yang telah ditayangkan pada 2016. Filem ini mula ditayangkan di Malaysia pada 30 Ogos 2018 dan bakal ditayangkan di pawagam Indonesia pada 26 September pada tahun yang sama. Filem ini menelan perbelanjaan sebanyak RM 2.8 juta sahaja dan penggambaran telah dimulakan pada awal tahun 2017. Munafik 2 dibarisi oleh Syamsul Yusof sendiri di samping beberapa lagi pelakon terkenal seperti Maya Karin, Fizz Fairuz, Mawi, Fauzi Nawawi, Nasir Bilal Khan, Weni Panca (Indonesia) dan Dato’ Rahim Razali.

Selepas sehari ditayangkan, Munafik 2 mendapat pelbagai reaksi terutamanya daripada netizen yang telah menyaksikan filem ini. Ada yang memberikan pujian dan penghargaan, ada juga yang mencurahkan kekecewaan serta ketidakpuashatian terhadap Syamsul Yusof bersama konco-konconya. Bagi saya, sekiranya anda telah menyaksikan Munafik, anda sewajarnya memberikan penghargaan setinggi-tingginya kepada semua krew produksi Munafik 2 atas keberhasilan pembikinan filem yang cukup dramatis ini. Kerana saya percaya, kalian pastinya akan melihat perbezaan yang begitu ketara antara Munafik dan Munafik 2.

Menurut kaca mata perspektif saya, bukanlah mudah seorang Syamsul Yusof yang cukup terkenal dengan filem KL Gangster untuk bertukar angina, mengubah diri dan kebiasaan, mengadaptasikan dan mendalami watak dalam filem Munafik 2 yang jelas sekali berbeza skop dan pembawaannya. Manakan tidak, daripada filem yang penuh dengan aksi berubah kepada filem yang berunsurkan agama dan dakwah. Malah dalam temuramah bersama Harian Metro pada 9 Julai 2018, Syamsul Yusof berkata, “Ketika melakukan proses suntingan, saya menangis sebab jalan cerita ini filem ini. Apatah lagi, unsur dakwah yang diketengahkan diambil dan diinspirasikan daripada kisah para nabi dan negara yang ditindas. Jadi, menerusi filem ini, saya nak penonton merasai sendiri ajaran Islam yang dibawa menerusi beberapa watak sedia ada dan karakter baru yang diperkenalkan.”

Jadi, jelas sekali di sini bahawa harapan Syamsul Yusof dan krew penerbitan adalah supaya semua penonton jelas, hadam dan khatam akan objektif daripada pembikinan filem ini. Menerusi tajuknya saja – iaitu munafik – kita sewajarnya tahu dan letakkan dalam minda bahawa filem ini sebenarnya adalah berunsurkan keagamaan; Islamik. Tidak dinafikan bahawa terdapat cacat celanya dalam pembikinan Munafik 2 ini tetapi tidak sewajarnya kita merendah-rendahkan malah mencemuh usaha semua krew penerbitan apatah lagi yang melibatkan dengan agama Islam dan medan dakwah.
Jadi, dengan keterbatasan dan kedangkalan ilmu yang dimiliki, saya akan cuba kongsikan kepada anda tentang beberapa nilai pengajaran yang sewajarnya anda dapatkan apabila menonton filem ini.

1) APA ITU MUNAFIK? SIAPA MUNAFIK?

Secara literalnya, golongan munafik didefinisakan sebagai golongan yang bermuka-muka; talam dua muka. Golongan munafik merupakan golongan yang tidak mendapat petunjuk dan hidayah daripada Allah SWT sehingga kehidupan sehariannya tidak mengandungi nilai-nilai ibadah serta jauh daripada mencari reda-Nya. Golongan munafik ini akan mengaku bahawa dia beriman kepada Allah SWT, Nabi Muhammad SAW, al-Quran dan sunnah.

Perbuatan golongan munafik disebut sebagai nifaq. Mereka hanya berkata dan berperilaku baik hanya pada zahir sahaja. Namun pada batinnya, penuh dengan helah dan tipu belaka. Bahkan golongan munafik inilah yang paling ditakuti dan lebih berbahaya mereka berbanding orang-orang kafir. Masakan tidak? Orang kafir sudah jelas dan terang lagi bersuluh kekafiran, kebusukan hati, kedengkian dan kejahatan yang ditunjukkan kepada golongan muslimin. Adapun golongan munafik? Diumpamakan seperti duri dalam daging!

“Dan apabila mereka berjumpa dengan orang-orang yang beriman, mereka mengatakan; Kami telah beriman. Dan apabila mereka kembali kepada syaitan-syaitan mereka, mereka mengatakan; Sesungguhnya kami berpendirian sama dengan kamu. Kami hanyalah berolok-olok.”
(al-Baqarah, 14)

Sayidina Umar al-Khattab pernah berkata,

“Yang menghancurkan Islam ialah orang alim yang menyimpang. Orang munafik yang pandai menggunakan ayat al-Quran dalam perdebatan dan untuk kepentingan peribadi serta para pemimpin yang sesat.”

Ucapan dan bait kata yang keluar dari mulut golongan ini kedengarannya hebat dan mengandungi kebenaran. Tetapi ketahuilah, sesungguhnya Allah SWT telah memberi peringatan kepada kita tentang golongan munafik ini,

“Dan apabila kamu melihat mereka, tubuh-tubuh mereka menjadikan kamu kagum. Dan jika mereka berkata kamu mendenganrkan perkataan mereka. Mereka ialah seakan-akan kayu yang tersandar. Mereka mengira bahawa tiap-tiap teriakan keras yang ditujukan kepada mereka. Mereka itulah musuh (yang sebenarnya) maka waspadalah terhadap mereka. Semoga Allah SWT membinasakan mereka. Bagaimanakah mereka sampai dipalingkan (daripada kebenaran)?”

(al-Munafiqun, 4)

Antara ciri golongan munafik adalah,

1) Ingin menipu daya Allah SWT.
“Dan dalam kalangan manusia ada yang mengatakan; Aku beriman kepada Allah SWT dan sehingga hari kemudian. Padahal sesungguhnya mereka itu bukanlah orang yang beriman. Mereka itu hendak menipu Allah SWT berserta orang-orang yang beriman. Padahal mereka sedang menipu diri sendiri sedang mereka tidak sedar.”
(al-Baqarah, 8-9)

2) Lebih suka orang kafir berbanding orang Muslim sebagai pemimpin.
“(Iaitu) orang-orang yang mengambil dalam kalangan orang-orang kafir menjadi teman-teman penolong dengan meninggalkan para mukmin. Apakah mereka akan mencari kekuatan di sisi orang kafir itu? Maka sesungguhnya semua kekuatan adalah kepunyaan Allah SWT.”
(an-Nisa’, 139)

3) Tidak suka terhadap hukum Allah SWT dan rasul-Nya.
“Apabila dikatakan kepada mereka (orang-orang munafik); Marilah kamu (tunduk) kepada hukum yang telah Allah SWT turunkan dan kepada hukum rasul, nescaya kamu lihat orang-orang munafik itu menghalangi (manusia) dengan sekuat-kuatnya daripada (mendekati) kamu.”
(an-Nisa’, 61)

4) Malas menegakkan solat. Tetapi kalau solat suka menunjuk-nunjuk (riak).
“Dan apabila mereka berdiri untuk melaksanakan solat, mereka berdiri dengan malas. Mereka bermaksud riak di hadapan manusia. Dan tidaklah mereka itu menyebut asma Allah SWT kecuali sedikit sekali.”
(an-Nisa’, 142)

5) Berdusta apabila berkata-kata, mengingkari janji dan khianat (pecah amanah).
“Tanda-tanda orang yang munafik ada tiga. Pertama, apabila berkata dia suka berdusta. Kedua, apabila berjanji dia suka menyalahinya. Ketiga, apabila diberikan kepercayaan (amanah) dia khianati.”
(HR Bukhari dan Muslim.)

Jadi, ini adalah nilai pertama dan yang palin besar ingin saya ketengahkan. Sekiranya anda tidak terdetik untuk memikirkan perkara ini sewaktu menonton Munafik 2, maka periksa kembali niat dan tujuan anda. Berdasarkan kesemua tanda yang dituliskan di atas, adakah kita tergolong dalam salah satu ciri-ciri tersebut?

2) TIADA TUHAN SELAIN ALLAH.

Di sini, saya akan sertakan beberapa buah dalil daripada al-Quran sendiri berkenaan kalam Allah SWT yang memberi peringatan bahawa tiada tuhan selain Dia.
“Sesungguhnya Aku ini ialah Allah , tidak ada Tuhan (yang hak) selain Aku. Maka sembahlah Aku dan dirikanlah solat untuk mengingat Aku.”
(Taha, 14)

“Sesungguhnya telah kafirlah orang-orang yang berkata; Sesungguhnya Allah adalah al-Masih putera Maryam. Padahal al-Masih (sendiri) berkata; Hai Bani Israel! Sembahlah Allah, Tuhanku dan Tuhanmu.”
(al-Maidah, 72)

“Tidak ada Tuhan (yang berhak disembah) melainkan Allah. Dia Yang Maha Hidup lagi terus menerus mengurus makhluk-Nya.”
(al-Imran, 2)

“Tidak ada Tuhan (yang berhak disembah) melainkan Allah. Sesungguhnya, Dia akan mengumpulkan kamu semua pada Hari Kiamat yang tidak ada keraguan terjadinya (Hari Kiamat). Dan siapakah yang lebih benar perkataan selain daripada Allah?”
(an-Nisa’, 87)

Katakanlah “Hai manusia! Sesungguhnya aku ialah utusan Allah kepada kalian semua. Iaitu Allah yang mempunyai kerajaan langit dan bumi. Tidak ada Tuhan melainkan Dia yang menghidupkan dan mematikan. Maka berimanlah kalian kepada Allah dan Rasul-Nya. Nabi yang ummi yang beriman kepada Allah dan kalimat-kalimat –Nya (kitab-Nya) dan ikutilah dia supaya kalian mendapatkan petunjuk.”
(al-A’raf, 158)

Berdasarkan bukti dalil-dalil di atas, adakah mampu untuk kita menafikan bahawa wujudnya lagi Tuhan yang berhak disembah melainkan Allah SWT? Sekiranya kita berpegang teguh dan bersunguh-sungguh berprinsipkan al-Quran dan sunnah, tergamakkah kita untuk meragui kewujudan Allah SWT lantas meragukan-Nya sebagai Tuhan sekalian alam?

Ada satu babak (pada akhir-akhir babak) dalam Munafik 2 yang menunjukkan Ustaz Adam (Syamsul Yusof) berkata, “Haza Fir’aun fi hazizil ummah!” yang membawa maksud “Inilah Firaun untuk umat (zaman) sekarang!” Mengapa Ustaz Adam berkata demikian? Kerana Fir’aun pada zaman Nabi Musa AS telah mengaku bahawa dirinya ialah Tuhan dan memaksa sekalian manusia untuk sujud dan menyembahnya.

Bahkan, perlu juga kepada kita selaku umat Islam yang mukmin dan muslim untuk memahami dan mendalami dengan sebaiknya makna di sebalik kalimah لاَ اِلَهَ اِلاً الله (Laa ilaha illa Allah). Semua telah sedia maklum bahawa ertinya ialah tiada Tuhan yang berhak disembah melainkan Allah SWT. Saya tidak berhasrat untuk mengulas kalimah ini dari kaca mata ilmu tauhid atau ilmu Bahasa Arab yang lebih mendalam. Cukup sama-sama kita resapi maknanya dan biar ia tumbuh mekar dalam sanubari.

3) ISLAM SATU-SATUNYA AJARAN YANG ALLAH SWT REDA.

Islam merupakan satu-satunya agama dan ajaran yang diredai dan diterima oleh Allah SWT, Tuhan sekalian alam. Firman Allah SWT dalam al-Quran yang mafhumnya:

“Sesungguhnya agama (yang benar dan diredai) di sisi Allah SWT adalah Islam. Dan orang-orang (Yahudi dan Nasrani) yang diberikan Kitab itu tidak berselisih (mengenai agama Islam dan enggan menerimanya) melainkan setelah sampai kepada mereka pengetahuan yang sah tentang kebenarannya. (Perselisihan itu pula) semata-mata kerana hasad dengki yang ada dalam kalangan mereka. Dan (ingatlah), sesiapa yang kufur ingkar akan ayat-ayat keterangan Allah SWT, maka sesungguhnya Dia amat segera dalam perhitungan hisab-Nya.”
(al-Imran, 19)

Muhammad Qurasih Shihab berkata, “Ayat yang lalu (di atas) menegaskan bahawa tiada Tuhan, iaitu tiada Penguasa yang memiliki dan mengatur seluruh alam kecuali Dia Yang Maha Perkasa lagi Bijaksana. Jika demikian, ketundukan dan ketaatan kepada-Nya ialah kepercayaan yang tidak boleh dibantah. ”

Ibnu Jarir meriwayatkan daripada Qatadah, katanya, “Islam adalah penyaksian bahawa Tuhan itu hanyalah Allah SWT dan mengakui segala yang datang adalah daripada-Nya.”
Al-Qurtubi berkata, “al-Din dalam ayat ini adalah ketaatan dan agama. Islam dengan makna iman dan taar. Inilah juga pendapat Abu al-Aliah dan jumhur Mutakallimin.”

Menurut Ibnu Kathir pula, ayat ini mengandungi peringatan daripada Allah SWT bahawa tiada agama di sisi-Nya yang diterima oleh-Nya daripada seorang pun rasul kecuali Islam iaitu mengikuti para rasul yang diutus-Nya setiap saat hingga berakhir dengan Nabi Muhammad SAW. Apabila hadirnya Nabi Muhammad SAW, maka tertutuplah sudah segala pintu dan jalan menuju Allah SWT kecuali jalan dari arah Baginda sehingga sesiapa yang menemui Allah SWT setelah diutusnya Nabi Muhammad SAW dengan menganut satu agama selain syariat yang Baginda sampaikan, maka tidak akan diterima oleh Allah SWT.

Maka, telah saya kemukakan kalam Allah SWT berserta hujah para alim ulama berkenaan tiada agama yang diterima oleh-Nya selain Islam. Maka, masih adakah ragu dalam diri kita?

4) SIAPAKAH DAJJAL SEBENARNYA?

Ya. Nama Dajjal banyak disebut tidak kira dalam Munafik atau Munafik 2. Seringkali diratib bibir para pelakon dalam filem ini. Saya kira, tidak perlu untuk saya terangkan dengan lebih lanjut berkenaan individu ini. Dialah yang bakal keluar pada akhir zaman nanti dan bakal mengaku diri sebagai Tuhan dengan mempunyai keupayaan sihir (yang dianugerahkan oleh Allah SWT) sehingga ramai yang akan termakan dengan hasutannya. Bagaimana pula untuk menghadapi fitnah Dajjal yang sangat besar ini?

Daripada Abu Darda, daripada Nabi Muhammad SAW bersabda,
“Barangsiapa menghafal 10 ayat pertama daripada surah al-Kahfi maka dia akan terjaga daripada fitnah Dajjal.”
(HR Muslim)

Daripada Abu Said al-Khudri, Nabi Muhammad SAW bersabda,

“Barangsiapa membaca al-Kahfi sebagaimana ia diturunkan, maka baginya cahaya pada Hari Kiamat dari tempat berdirinya hingga Mekah dan barangsiapa yang membaca 10 ayat terakhirnya kemudian Dajjal keluar, maka dia tidak akan dapat dikuasainya.”
(HR Muslim)

Fitnah Dajjal akan berlaku selama 40 hari. Sehari seperti setahun, satu hari selepas itu seperti sebulan, satu hari selepas itu seperti seminggu dan selebihnya seperti hari-hari biasa sekarang. Saya akan cuba rungkaikan lebih lanjut berkenaan Dajjal pada lembaran yang lain, insya-Allah.

5) JANGAN MAKAN DAGING SAUDARA SENDIRI.

Antara nilai yang dapat dipetik daripada Munafik 2 adalah unsur fitnah. Perkara ini dapat dilihat melalui babak apabila Ustaz Adam (Syamsul Yusof) telah ditangkap oleh Abuja (Nasir Bilal Khan) dan dipanggil orang-orang kampung untuk berkumpul. Lalu, Sakinah (Maya Karin) disuruh oleh Abuja untuk mengatakan fitnah bahawa dia telah dirogol oleh Ustaz Adam. Tiba-tiba, Azman (Fizz Fairuz) muncul dari belakang dan mengatakan sesuatu yang tidak disangka-sangka.

Allah SWT berfirman dalam al-Quran mafhumnya,
“Dan fitnah itu lebih besar (dosanya) daripada membunuh.”
(al-Baqarah)

Mengapa diperkatakan sedemikian? Hal ini demikian kerana, perbuatan fitnah dapat menyebabkan masyarakat hilang hormat, kepercayaan dan kasih sayang serta dapat mencetuskan api permusuhan. Perkara ini akan memberikan dampak atau kesan yang buruk kepada yang difitnah. Jadi, sama-sama kita jauhi perbuatan fitnah yang banyak mengundang keburukan.

6) JANGAN MAIN HENTAM SAJA!

Alhamdulillah, ini merupakan satu nilai positif terbesar yang saya dapat kesan melalui filem Munafik 2. Masih lagi berada dalam babak Ustaz Adam difitnah. Perkara yang memeranjatkan saya adalah, apabila penduduk kampung mendengar fitnah yang dilemparkan kepada Ustaz Adam, mereka tidak terus percaya bulat-bulat apa yang disampaikan oleh Sakinah. Sebaliknya mereka berkata,

“Sabar Abuja! Apa buktinya? Kita tiada bukti untuk tuduh Ustaz Adam macam itu? Kita kena siasat dulu perkara ini.” (lebih kurang beginilah dialognya)

Nah! Apabila selesai sahaja penduduk kampung berkata demikian, tiba-tiba Azman muncul dari belakang Abuja lantas mengatakan sesuatu perkara yang sungguh di luar jangkaan (Nak tahu apa dia? Tengok dulu!)

Pengajarannya, apabila kita mendapatkan sesuatu berita yang kurang jelas kesahihannya, maka janganlah kita terus terima bulat-bulat berita tersebut. Sebaliknya, kita harus membuat penilaian atau tabayyun terlebih dahulu supaya kita tidak salah menghukum dan terpelihara daripada orang-orang yang percaya kepada fitnah dan khabar angin.

7) PERBUATAN SIHIR.

Sihir menurut istilah merupakan perbuatan menyakiti atau mempengaruhi badan, hati atau akal orang yang disihir secara tersembunyi (ghaib) yang melibatkan makhluk halus. Perbuatan ini melanggar hukum-hakam Islam dan dilakukan atas tujuan tertentu. Orang yang mengamalkan ilmu sihir akan terjatuh hukum syirik padanya dan berdosa besar.
Perkara ini jelas terlihat dalam Munafik 2 kerana Abuja merupakan pengamal sihir yang sangat tegar sehingga tergamak untuk mencederakan orang-orang yang melawannya. Bukan sahaja berani membunuh, dia juga berani mencabar hukum Allah SWT.

Ibnu Khaldun dalam buku Muqaddimah menjelaskan sihir seperti berikut,
“Ilmu sihir dan tilik adalah satu ilmu tentang persediaan jiwa manusia untuk mempengaruhi alam kebendaan samada tanpa bantuan atau dengan bantuan dari langit. Pertama sihir dan kedua adalah tilik. Oleh kerana ilmu-ilmu ini ditolak di sisi syariat kerana bahayanya, dan kerana antara syarat (mengamalkannya) adalah berpaling daripada Allah SWT, maka kitab-kitab tentangnya telah lenyap dalam kalangan manusia kecuali yang terdapat pada kitab-kitab bangsa purba termasuk yang wujud sebelum Nabi Musa AS seperti bangsa Qibti dan Kaldani.”

Sihir juga boleh berlaku kerana didorong oleh perasaan hasad dengki seperti hasadnya Abuja apabila mengetahui Ustaz Adam mula memasuki kampungnya. Saudara dan saudariku sekalian, janganlah sekali-kali kita mendekati apatah lagi mengamalkan sihir dan perbuatan syirik yang lainnya. Tak takut balasan Allah SWT kah? Kita mungkin dibantu syaitan dan jin, tetapi lupakah kita bahawa keupayaan mereka itu sebenarnya keizinan daripada-Nya?

8) ILMU RUQYAH.

Berbicara soal perbuatan sihir. Tahukah kita bahawa sesungguhnya Islam itu agama yang penuh dengan solusi? Salah satunya solusi kepada permasalahan sihir ini. Dalam filem Munafik 2 bahkan Munafik juga banyak menayangkan babak-babak Ustaz Adam dan Azman membacakan beberapa potongan ayat daripada al-Quran untuk melawan jin yang sedang mengganggu.

Dalam Islam, perbuatan ini dinamakan sebagai ruqyah. Kalau dalam Bahasa Inggerisnya dikenali sebagai exorcism. Terdapat ayat-ayat khusus dalam al-Quran yang dapat digunakan untuk menangani masalah gangguan makhluk halus. Antaranya surah al-Fatihah, al-Ikhlas, an-Nas, al-Falaq, al-Baqarah (1-5,102,163-164,255,285-286), al-Jin dan banyak lagi.

Bahkan, hakikatnya ayat-ayat dalam al-Quran merupakan penawar dan penyembuh kepada bermacam-macam penyakit di samping gangguan makhluk halus. Hal ini telah dirakamkan oleh Allah SWT dalam al-Quran yang mafhumnya,

“Dan kami turunkan daripada al-Quran sesuatu yang menjadi penyembuh dan rahmat bagi orang-orang yang beriman dan al-Quran itu tidaklah menambah kepada orang-orang yang zalim selain kerugian.”
(al-Isra’, 82).

Namun demikian, amalan ini haruslah datang dengan syarat seperti yang dikatakan oleh al-Allamah Abdurrahman as-Sa’di RA,

“al-Quran mengandungi penyembuh dan rahmat. Dan ini tidak berlaku untuk semua orang. Hanya bagi kaum mukminin yang membenarkan ayat-ayat Allah SWT dan berilmu dengannya. Adapun, orang-orang zalim yang tidak membenarkan dan tidak mengamalkannya, maka ayat-ayat tersebut tidaklah menambah baginya apa-apa melainkan kerugian.”

9) SIAPAKAH PENUNGGANG AGAMA?

Dalam Munafik 2 banyak disebutkan tentang ‘penunggang agama’. Siapakah penunggang agama ini? Mengapa dia sangat dibenci oleh umat dan agama? Nabi Muhammad SAW pernah bersabda,

“Akan timbul di akhir zaman orang-orang yang mencari keuntungan dunia dengan menjual agama. Mereka menunjukkan kepada orang lain pakaian yang diperbuat daripada kulit kambing (berpura-pura zuhud) untuk mendapatkan simpati orang ramai. Percakapan mereka lebih manis daripada gula. Padahal hati mereka adalah hati serigala (mempunyai tujuan yang jahat). Allah SWT berfirman kepada mereka; Adakah kamu tertipu dengan kelembutan-Ku? Ataukah kamu terlampau berani berbohong kepada-Ku? Demi kebesaran-Ku, Aku bersumpah akan menurunkan suatu fitnah yang akan terjadi dalam kalangan mereka sendiri, sehingga orang yang alim (cendekiawan) pun akan menjadi bingung (dengan sebab fitnah itu).”

Berdasarkan hadis di atas, dapat difahami bahawa golongan yang digelar ‘penunggang agama’ merupakan golongan yang menggunakan agama demi kepentingan peribadinya sendiri. Dalam perkataan yang lebih mudah, dia akan menjual agamanya demi mencapai apa-apa yang dia inginkan. Perkara ini merupakan fitnah dan bala yang diturunkan oleh Allah SWT kepada golongan yang tidak beriman dengan sebenarnya terhadap ayat-ayat-Nya.

Bahkan dalam hadis di atas disebutkan bahawa orang-orang yang disebutkan oleh Allah SWT dalam hadis di atas ialah golongan cendekiawan dan agamawan. Mereka inilah yang menyalahgunakan ayat-ayat Allah SWT dan hukum-hakam agama Islam demi mencapai impiannya. Dia akan memutarbelitkan perkara yang hak dan mengatakan sesuatu yang jauh daripada kebenaran untuk meyakinkan orang lain.

10) DAKWAH TAK PERNAH MUDAH.

Sudahlah jatuh, ditimpa pula dia dengan tangga. Itulah perumpaan yang dapat diberikan kepada Syamsul Yusof yang membawakan watak Ustaz Adam apabila dia ditimpa dengan pelbagai musibah dalam menegakkan kebenaran dan amar makruf nahi mungkar. Pada Munafik yang lepas, kita dapat saksikan bahawa Ustaz Adam telah kehilangan isteri dan anak tercinta. Lalu, pada Munafik 2 pula Ustaz Adam telah kehilangan ibu tercinta sehingga mengundang keresahan dan kesedihan kepadanya.

Perkara ini menunjukkan bahawa perjalanan menyebarkan dakwah bukanlah sesuatu yang dipenuhi dengan emas, permata dan karpet merah. Bahkan dalam sirah Nabi Muhammad SAW sekalipun dapat kita saksikan bahawa Baginda melalui pelbagai mehnah dan cabaran dalam menyebarkan risalah Allah SWT yang mulia ini.

Namun percayalah, bahawa sesungguhnya Allah SWT sentiasa bersama dengan hamba-Nya yang bersabar dan bertawakal serta bergantung pengharapan hanya kepada Dia sahaja. Kerana setiap kesusahan itu diturunkan sekali berserta dengan kemudahan dan Allah SWT menurunkan ujian kepada tentera-Nya yang mempunyai semangat juang dan keazaman tinggi.

Percayalah, setiap perkara yang kita korbankan tidak kira masa, harta, atau tenaga, sesungguhnya Allah SWT telah menyediakan balasan yang setimpal buat kita. Semuanya terserah pada kita, ingin ikhlas atau sekadar ingin mendapatkan pujian manusia yang sementara.

11) UKHUWWAH FILLAH!

Ada sebuah hadis mahsyur diriwayatkan daripada Imam Bukhari dan Imam Muslim tentang tujuh golongan yang akan dinaungi oleh ‘arasy dan mendapatkan pertolongan daripada Allah SWT di Padang Mahsyar kelak. Salah satu golongannya ialah dua insan yang berkasih sayang kerana Allah. Mereka bertemu dan berpisah semata-mata kerana Allah.

Perkara ini dapat dilihat apabila Azman (Fizz Fairuz) mengatakan bahawa dia akan sentiasa bersama-sama dengan Ustaz Adam dalam menegakkan Islam dan menyebarkan dakwah. Mereka mencontohi persahabatan antara Nabi Muhammad SAW bersama para sahabat yang lain, semata-mata ingin menyebarkan risalah mulia Allah SWT. Lantas, bagaimana pula ceritanya dengan persahabatan kita pada zaman ini?

12) PERBEZAAN BUKANLAH TIKET KEPADA PERPECAHAN.

Islam sangat meraikan perbezaan dalam kalangan umatnya. Bahkan keempat-empat imam besar mazhab sekalipun tidak terlepas dengan khilaf dalam kalangan mereka. Namun, ajaran Islam masih kekal diamalkan sehingga ke hari ini dan ini menunjukkan bahawa perbezaan dan kemanusiaan tak akan dapat pernah untuk dipisahkan. Islam menganjurkan solusi buat menghadapai perbezaan yang terjadi iaitu dengan melaksanakan musyawarah atau perbincangan. Perkara ini juga terjadi apabila kita menelusuri sirah-sirah Nabi Muhammad SAW dan para sahabat.

Jadi, tidak wajar sekiranya kita mengkafirkan atau mencemuh seseorang semata-mata kerana dia berbeza pandangan dengan kita. Sewajarnya, kita meraikan perbezaan itu dan mengajaknya untuk bermusyawarah bersama-sama demi mendapatkan sebuah keputusan yang adil dan memuaskan semua pihak.

Perkara mengkafirkan orang kerana berbeza pandangan dapat dilihat apabla Omar (orang kanan dan pengikut setia Abuya) dan Abuya sendiri mengkafirkan Ustaz Adam dan orang-orang kampung yang tidak mahu tunduk serta mengikuti ajaran Abuya.

Sebenarnya, ada banyak lagi yang ingin saya kongsikan berkenaan filem ini. Tetapi, rasanya cukup sekadar ini sahaja kerana saya yakin pembaca di luar sana mempunyai ilmu dan pengamatan yang lebih tinggi dan terperinci berbanding saya. Ya, Munafik 2 mungkin lemah dalam beberapa aspek kerana manusia itu jauh daripada sifat kesempurnaan. Tetapi, janganlah juga dilupakan nilai-nilai positif yang telah ditonjolkan oleh kesemua krew penerbitan. Sekurang-kurangnya, mereka telah mempunyai bekal yang akan dibawa kepada Allah SWT dan menjadi saksi atas usaha mereka menegakkan Islam di bumi-Nya ini? Kita pula bagaimana?

Sebelum saya mengakhiri tulisan ini, suka saya memetik pertanyaan daripada watak wanita misteri dalam Munafik 2 yang dilakonkan oleh Weni Panca pelakon dari Indonesia. Pertanyaannya berbunyi lebih kurang begini,

“Kalau Tuhan itu adil, kenapa tidak diciptakan semua manusia beriman kepada-Nya?”
Sekali imbas, pertanyaan ini kedengaran ada betul dan logiknya. Allah SWT telah berfirman dalam al-Quran,

“Dan jikalau Tuhanmu mengkehendaki, tentulah beriman semua orang yang berada di muka bumi seluruhnya. Maka apakah kamu (hendak) memaksa manusia supaya mereka menjadi orang-orang yang beriman semuanya?”
(Yunus, 99)

Wahai pembaca sekalian, pernahkah kalian bertanyakan kepada guru-guru, para professor atau pensyarah kalian kenapa tidak diluluskan saja semua pelajar dan mendapat keputusan yang cemerlang? Kenapa perlu diadakan ujian dan saringan? Mengapa syarikat-syarikat yang ingin mengambil pekerja baru kebiasaannya menjalankan temuduga (interview) terlebih dahulu? Saya tinggalkan kembali persoalan ini sebagai muhasabah untuk kita bersama.

Wallahu Ta’ala A’lam.


PBAKL 2023: Helmi Effendy dan Saidee Nor Azam

Sesi autograf dan beramah mesra saudara Helmi Effendy dan Saidee Nor Azam bersama pembaca Fiksyen Mahakarya!

Ribuan terima kasih pada mereka atas kesudian untuk meluangkan masa di reruai The Patriots.

Kalian di luar sana dijemput ke reruai The Patriots untuk beli buku-buku korang dah lama idamkan. Kami dah cetak balik banyak tajuk. Mana yang tiada tu kami bagi ada, dan sekarang dengan promosi menarik. Jom ke #PBAKL2023!


Binatang Apa Yang Pelik Semacam Ni?

Meep merupakan nama yang diberikan kepada seekor haiwan yang dikenali sebagai axolotl. Oleh sebab bentuk badannya yang gempal berbanding axolotl yang lain, Meep jadi popular dalam forum-forum internet dan media sosial.

Axolotl (sebut: akselotel), secara umumnya turut dikenali sebagai “Mexican walking fish”. Walau bagaimanapun, anda perlu tahu bahawa axolotl bukanlah sejenis ikan. Haiwan ini merupakan sejenis amfibia.

Oh, dekat tepi kepala tu insang ya.

Tetapi kenapa badan Meep lebih gempal berbanding axolotl yang lain? Adakah sebab Meep makan fast food banyak sangat?

Bukan..

Meep dipercayai mengalami salah satu bentuk kekerdilan (dwarfism). Kekerdilan itu menyebabkan tubuh badan Meep menjadi lebih pendek daripada normal.

Nak cerita sikit.. axolotl ni merupakan haiwan yang luar biasa, walaupun dalam kalangan amfibia.

Hal ini demikian kerana, axolotl menginjak ke usia dewasa tanpa menjalani proses metamorfosis atau pertukaran dan perubahan struktur dan tabiat semasa membesar.

Apa maksudnya?

Begini..

Contoh perbandingan paling mudah adalah katak.

Kita semua sedia maklum bahawa setelah telur katak menetas, haiwan itu memulakan hidupnya sebagai berudu kemudian bermetamorfosis untuk menjadi katak dewasa.

Jadi, axolotl macam Meep tak lalui fasa ni.

Axolotl mengekalkan sifat-sifat semasa dalam fasa larva, iaitu mempunyai insang luaran, ekor (caudal fin) dan kekal berada di dalam air walaupun setelah menjadi dewasa sepenuhnya.

Tidak seperti katak yang akan kehilangan insang luaran, ekor dan keluar dari air setelah dewasa.

Mengapa axolotl tak melalui fasa metamorfosis?

Sebabnya, axolotl tidak berupaya menghasilkan thyroid stimulating hormone (TSH).

TSH berfungsi merangsang kelenjar tiroid untuk menghasilkan dan merembeskan hormon T4 (thyroxine) yang penting untuk tumbesaran.


Ibn Battuta: Pengembara Agung Umat Islam

Sebelum
penciptaan pengangkutan moden yang cekap seperti kapal terbang dan keretapi,
manusia hanya mengembara sekitar 20 batu dari bandar atau kampung halaman
mereka. Jika ada yang dapat mengembara sekalipun, selalunya merupakan golongan yang
berkemampuan dari segi harta dan mempunyai keinginan meneroka negara-negara
orang. Jika di dunia Barat, yang dijulang ialah Marco Polo. Sementara di dunia
Islam pula, Ibnu Battuta yang menjadi sebutan.

Pengembara
Islam terkenal itu dilahirkan pada tahun 1304 Masihi di Tangier, Maghribi.
Datang dari keluarga berdarah Barbar, keluarganya menghasilkan ramai hakim
berwibawa yang banyak menyumbang kepada tamadun Islam ketika itu. Justeru,
tidak hairanlah mengapa Ibnu Battuta mengikut jejak langkah ahli keluarganya
dengan mendalami pelbagai ilmu termasuk undang-undang syariah. Dengan latar
belakang begitu, tidak hairanlah mengapa ramai melayannya dengan hormat semasa
mengembara berikutan statusnya sebagai seorang cendekiawan Islam.

Pada
tahun 1325, Ibnu Battuta memulakan perjalanan pengembaraannya dengan perjalanan
ke Tanah Suci Makkah untuk menunaikan haji. Dalam catatan Rihlahnya, beliau
mengakui merasa berat hati untuk meninggalkan kampung halaman dan keluarga
tercinta demi memenuhi keinginannya melihat dunia di luar sana. Namun pada masa
sama, perasaan itu tidak boleh mengatasi keinginannya melihat dunia terutama
negara-negara Islam. Semasa perjalanan, beliau singgah di negara-negara Afrika
Utara termasuk di Mesir (Iskandariah dan Kaherah) sebelum akhirnya menunaikan
rukun Islam kelima.

Tetapi
gelaran haji yang diterima bukan bererti masa untuknya pulang ke kampung
halaman. Sebaliknya dari tahun 1326 hingga 1327, Ibnu Battuta meneruskan
perjalanan ke Iraq dan Parsi. Pada tahun 1328, beliau berkelana pula ke timur
Afrika termasuk pernah singgah di bandar pelabuhan Mogadishu, Somalia. Dari
Mogadishu, Ibnu Battuta meneruskan perjalanan ke selatan dengan meneroka
kawasan pesisir pantai Kenya dan Tanzania.

Selepas
sekali lagi menunaikan haji pada tahun 1330, Ibnu Battuta merancang untuk
berkelana ke India dan menjadi kadi (hakim) bagi Kesultanan Delhi yang
memerintah ketika itu. Selepas melalui Mesir, Syria dan Turki, beliau singgah
di sebuah kerajaan yang diperintah Sultan Muhammad Oz Beg atau dikenali sebagai
Uzbeg Khan. Di sini, beliau disambut baginda sebagai seorang cendekiawan yang
terpelajar dan arif dalam soal perundangan. Dalam catatannya, beliau merasa
terkejut melihat wanita-wanita Mongol diberi peluang bersuara lebih banyak
berbanding di wilayah-wilayah yang disinggahinya sebelum ini.

Berikutan
itu, Ibnu Battuta menetap di Ulug Ulus (nama kerajaan Uzbeg Khan) selama
beberapa tahun. Malah, beliau juga berkesempatan mengembara ke Constantinople
bagi mengiringi isteri baginda bernama Bayalun melahirkan anak di situ. Bayalun
merupakan puteri kepada pemerintah Rom Timur ketika itu, Maharaja Andronikos
III Palaiologos. Apabila rombongan tiba di Constantinople pada tahun 1332,
beliau diberi peluang melawat Hagia Sophia dan bertemu dengan seorang paderi
Ortodoks Timur berkenaan perjalanannya ke Baitulmaqdis. Sekembalinya ke Ulug
Ulus, Ibnu Battuta melaporkan hasil perjalanannya dengan Uzbeg Khan.

Pada
tahun 1333, beliau meneruskan perjalanan ke Asia Tengah sebelum akhirnya tiba
di Delhi pada tahun 1334 melalui laluan Afghanistan. Beliau disambut meriah
oleh pemerintah Delhi ketika itu, Sultan Muhammad bin Tughlug. Ibnu Battuta
berkhidmat di Delhi sebagai kadi selama tujuh tahun dan turut mengambil
kesempatan membina keluarga di sana. Namun, lama-kelamaan beliau merasa kurang
senang dengan sikap keras baginda termasuk mengenakan hukuman gilisan gajah
yang dipasang dengan pisau ke atas musuh-musuhnya. Justeru, Ibnu Battuta mula
mencari jalan untuk keluar dari situasi ini.

Peluang
tersebut muncul pada tahun 1341 apabila Sultan Muhammad merancang menghantar
satu rombongan ke China. Selepas berjaya menyakinkan baginda dan merasakan
inilah peluang untuk mengembara sementara diberi kesempatan usia oleh Allah
s.w.t, rombongan ini bertolak pada tahun sama. Namun dalam perjalanan,
rombongannya diserang perompak hingga hampir-hampir mengorbankan nyawanya.
Sebaik tiba di pelabuhan, kapal yang mahu ditumpang sudah berlayar dan
dikhabarkan karam semasa dalam perjalanan.

Sejak
itu, pelbagai lagi peristiwa malang menimpanya sekaligus mendorong beliau
berlindung di Maldives. Ibnu Battuta menjadi ketua hakim di Maldives selama
sembilan bulan bagi kerajaan tempatan tetapi terpaksa meninggalkan pulau itu
berikutan perbezaan pendapat berkenaan adat penduduk tempatan. Beliau kemudian
meneruskan perjalanan ke China dan akhirnya tiba di Quanzhou pada tahun 1345,
empat tahun selepas meninggalkan Delhi. Dalam catatan Rihlahnya, Ibnu Battuta
bercerita pengalamannya di China termasuk kota-kota yang ditadbir Dinasti Yuan
ketika itu seperti Beijing dan Hangzhou dan sikap kerajaan yang mengalu-alukan
orang sepertinya di situ. Namun pada masa sama, beliau juga menyatakan rasa
kurang senang dengan adat penduduk tempatan. Tetapi itu tidak menghalangnya
menetap bersama komuniti Muslim China selama beberapa tahun sebelum akhirnya
memutuskan kembali ke kampung halaman di Tangier.

Tetapi
setibanya Ibnu Battuta di Tangier pada tahun 1349, beliau diberitahu ibu
bapanya telah kembali ke rahmatullah. Melihat tiada sebab untuk pulang ke
Tangier, beliau kembali berkelana kali ini ke Andalusia. Pada mulanya,
perjalanannya ke situ demi membantu kerajaan Islam mempertahankan Gibraltar
dari ancaman Raja Alfonso XI dari Castile dan Leon. Tetapi selepas baginda
mangkat selepas terkena wabak Black Death, ancaman tersebut hilang begitu
sahaja dan perjalanan tersebut bertukar menjadi lawatan meninjau Andalusia dari
Valencia hingga Granada.

Pada
tahun 1351, Ibnu Battuta meneruskan perjalanan ke bahagian barat Afrika
terutama Mali dan Timbuktu. Idea pengembaraan ini dikatakan timbul daripada
kisah raja mereka, Mansa Musa I dan rombongan hajinya yang melalui
wilayah-wilayah Islam pada tahun 1320-an. Dalam pengembaraan ini, Ibnu Battuta
berkesempatan bertemu dengan pengganti Musa I, Mansa Suleyman dan menceritakan
pengalamannya bertemu dengan badak air buat kali pertama. Selepas mendapat
titah dari pemerintah Marinid yang memerintah Maghribi ketika itu, Abu Inan
Faris untuk pulang ke tanah air pada tahun 1353, beliau akur dan pulang ke
Tangier pada tahun 1354.

Sekembalinya
ke Maghribi, Abu Inan mahukan kisah perjalanannya itu dibukukan sebagai rekod
kepada generasi mendatang. Dengan bantuan setiausaha baginda merangkap kenalan
beliau di Andalusia, Ibnu Juzayy, anekdot pengembaraannya direkodkan dalam
kitab Rihlah atau nama panjangnya Tuḥfat an-Nuẓẓār fī Gharāʾib al-Amṣār wa
ʿAjāʾib al-Asfār. Tidak diketahui apa yang berlaku ke atas Ibnu Battuta selepas
menyelesaikan kitab Rihlahnya pada tahun 1355. Beliau dikatakan dilantik
sebagai kadi sebelum kembali ke rahmatullah antara tahun 1368 atau 1369.

Yang
pasti, legasinya terus harum sehingga ke hari ini. Perjalanannya menjangkau
jarak 75,000 batu merentasi 44 negara moden hari ini. Berikutan pendedahannya
terhadap banyak budaya di negara-negara yang disinggahinya, ini menjadikan Ibnu
Battuta sebagai sumber utama sejarah dan kebudayaan Islam semasa abad ke-14.
Jadi setiap kali anda melihat perkataan pengembara, usah lupa nama Ibnu
Battuta.

RUJUKAN:

Strom,
Caleb. (2019). Ibn Battuta—The Marco Polo of Dar-al-Islam. Ancient-Origins. https://www.ancient-origins.net/history-famous-people/ibn-battuta-0011325


Siapa Orang Melayu Pertama Yang Belajar Di Mesir?

Mesir amat dikenali sebagai bumi para nabi. Sebagai antara tempat bertapaknya antara tamadun tertua di dunia iaitu Mesir Purba, Mesir telah diperintah oleh pelbagai kuasa, kerajaan dan bangsa. Daripada dinasti firaun, kemudian Yunani, Rom, Khulafa’ar-Rasyidin, Umayyah, Abbasiyyah, Fatimiyyah, Mamluk, Perancis, Britain sehinggalah kemerdekaannya pada tahun 1922. Pemerintahan Mesir kemudiannya bertukar daripada monarki kepada republik pada tahun 1952.

Mesir juga amat dikenali sebagai pusat pengajian Islam antarabangsa kerana terdapat banyak institusi pengajian agama terutamanya Universiti al-Azhar yang ditubuhkan sejak tahun 972 Masihi lagi. Bermula daripada masjid, institusi keilmuan Islam itu kemudiannya berkembang kepada madrasah seterusnya berstatus universiti antarabangsa. Mesir telah menjadi tumpuan ramai orang Islam dari seluruh negara melanjutkan pengajian agama sejak ratusan tahun lagi, tidak terkecuali orang-orang Melayu dari kepulauan Alam Melayu.

Sejarah pemergian pelajar Melayu ke Mesir boleh dikesan sejak abad ke-17 M lagi apabila terdapat seorang ulama Melayu dari Aceh bernama Saiful Rijal menggunakan gelaran al-Azhari pada namanya iaitu Saifuddin al-Azhari menandakan bahawa beliau pernah menuntut ilmu di Universiti al-Azhar, Mesir. Antara ulama Melayu terawal yang dapat dipastikan pernah melanjutkan pengajian di Mesir ialah Shaykh Wan Ahmad bin Muhammad Zain al-Fattani dari Patani, Siam (Thailand) yang melanjutkan pengajian di sana seawal tahun 1871. Kemudian, Shaykh Muhammad Tahir Jalaluddin dari Johor pada tahun 1893 dan Shaykh Salleh Masri dari Pulau Pinang pada tahun 1899. Sejak tahun 1860-an lagi, terdapat sebuah penempatan di al-Azhar yang dikhususkan kepada pelajar Melayu, dipanggil Ruwak al-Jawah, diselia oleh Shaykh Ismail Muhammad al-Jawi. Masyarakat Arab atau orang Mesir mengenali orang Melayu dengan gelaran al-Jawah atau al-Jawi. Ini tidak bermakna orang Melayu itu berasal dari Jawa tetapi istilah itu digunakan untuk semua orang Melayu dari seluruh Kepulauan Melayu. Pada awal abad ke-20, Shaykh Syed al-Hadi, seorang ulama dari Tanah Melayu, telah mengiringi empat orang putera daripada kerabat diraja Kesultanan Riau-Lingga ke Mesir bagi melanjutkan pengajian mereka di sana. Mereka merupakan rombongan kerabat diraja Melayu yang pertama melanjutkan pengajian di Mesir

Dari segi pengangkutan, pemergian pelajar Melayu ke Mesir dahulu menggunakan kapal laut, sebagaimana pelayaran orang-orang Melayu mengerjakan ibadat haji di Makkah ketika itu. Bagi pelajar Melayu dari Tanah Melayu, pelayaran bermula di pelabuhan di pantai barat Tanah Melayu merentasi Laut Hindi, memasuki Laut Merah dan Terusan Suez sebelum tiba di Pelabuhan Said di Kaherah, Mesir. Dari segi dokumen kemasukan ke Mesir, bermula pada tahun 1915, pelajar Melayu perlu menyediakan paspot, visa dan segala dokumen lain yang disahkan oleh kerajaan Britain kerana Mesir sehingga tahun 1950-an, masih di bawah penguasaan tentera British. Dari segi wang perbelanjaan, mereka menggunakan wang perbelanjaan simpanan keluarga, tetapi ada juga yang mendapat tajaan biasiswa daripada kerajaan negeri, Raja-Raja Melayu dan Muktamar Islam Sedunia.

Bermula pada awal abad ke-20, semakin ramai yang menuntut di Mesir. Pada tahun 1913, tertubuhnya sebuah persatuan pelajar Melayu pertama dinamakan Persatuan Setia Pelajar. Dianggotai oleh pelajar Melayu dari pelbagai tempat di Kepulauan Melayu khususnya Hindia Timur Belanda (Indonesia). Antara tokohnya ialah Shaykh Fadhlullah Suhaimi, seorang ulama terkenal dari Singapura. Persatuan ini tidak bertahan lama disebabkan berlakunya kes pembunuhan antara pelajar Melayu dari Indonesia.

Pada tahun 1923, tertubuhnya sebuah persatuan yang bernama “Al-Jam’iyyah al-Khairiyyah li-Tolabah al-Azhariyyah al-Jawiyyah” atau Persatuan Kebajikan Pelajar-Pelajar Jawi Universiti al-Azhar yang dianggotai oleh semua pelajar Melayu dari seluruh pelusuk kepulauan Alam Melayu. Antara tokohnya ialah Shaykh Muhammad Idris al-Marbawi dari Perak. Mereka begitu aktif dalam penulisan majalah berbahasa Melayu bertulisan jawi di Mesir iaitu Majalah Seruan al-Azhar dan Pilehan Timoer. Majalah ini juga dilanggan oleh masyarakat Melayu di Asia Tenggara. Walau bagaimanapun, sekitar tahun 1920-an, pelajar-pelajar Melayu kuat terlibat dengan politik di sana

Penglibatan persatuan tersebut yang condong kepada politik berhaluan kiri di Mesir ketika itu menyebabkan sekumpulan pelajar Melayu dari Tanah Melayu keluar daripada persatuan tersebut dan menubuhkan Persekutuan Putera-Putera Semenanjung (PPS) pada tahun 1930 yang khusus untuk pelajar-pelajar dari Tanah Melayu. PPS merupakan nama asal bagi Persekutuan Melayu Republik Arab Mesir (PMRAM) yang masih gah bertapak di Mesir sehingga kini. Tokoh-tokoh terkenal dalam PPS seperti Prof. Zulkifli Muhammad dan Dato’ Wan Abdul Kadir Ismail, bekas Timbalan Menteri Penerangan Malaysia pada tahun 1970-an. Penubuhan PPS adalah persatuan pelajar Tanah Melayu kedua terawal ditubuhkan di luar negara selepas penubuhan sebuah persatuan Melayu di United Kingdom yang akan dihuraikan dalam siri ke-3.

Pada tahun 1952 atau secara rasminya pada tahun 1956, PPS ditukarkan nama kepada Persekutuan Melayu Mesir (PMM) kerana mereka mengambil kira keanggotaan pelajar Melayu dari Sabah, Sarawak, Brunei dan Singapura. Boleh dikatakan PMM adalah perintis kepada pembentukan Persekutuan Malaysia. Zaman PMM adalah zaman paling cemerlang bagi pelajar Melayu di Mesir kerana banyak sumbangan yang telah mereka lakukan termasuklah menghubungkan perhubungan diplomatik antara Persekutuan Tanah Melayu dengan Republik Mesir. Antara tokoh PMM ialah seperti Tan Sri Wan Mokhtar Ahmad, mantan Menteri Besar Terengganu, Shaykh Abdul Mohsein Salleh, mantan Mufti Wilayah Persekutuan Kuala Lumpur yang pertama, Dato’ Dr. Fadzil Mohd. Noor, mantan Presiden PAS, Pehin Jawatan Luar Pekerma Raja Dato Seri Utama Dr. Haji Muhd. Zain bin Haji Serudin, mantan Menteri Agama Brunei dan Ustaz Muhd. Kamil Fadhlullah Suhaimi, seorang ulama Melayu dan juga peguam terkenal di Singapura. Kuatnya perpaduan antara pelajar Melayu dari lima buah negeri ini sehingga keanggotaan pelajar Melayu sanggup dipertahankan oleh kepimpinan tertinggi PMM walaupun menghadapi tentangan daripada sekumpulan anggota PMM sendiri yang menyatakan bahawa PMM hanya eksklusif untuk pelajar Tanah Melayu sahaja, bahkan Kedutaan Tanah Melayu di Mesir turut menyokong hak eksklusif tersebut sehingga perbelanjaan yang ditaja oleh pihak kedutaan untuk persatuan disekat. Tindakan barisan kepimpinan PMM tersebut mendapat pujian daripada Timbalan Perdana Menteri Tanah Melayu ketika itu, Tun Abdul Razak, dan konflik tersebut pulih seperti biasa.

Banyak lagi peranan PMM dalam memperkenalkan Tanah Melayu, kebudayaan Melayu dan Bahasa Melayu kepada rakyat Timur Tengah khususnya rakyat Mesir. Mereka bukan sahaja mengadakan majlis kemerdekaan Tanah Melayu dan pertandingan sukan di Mesir, bahkan mereka turut mendapatkan siaran radio mereka sendiri di Mesir dan mencetak ratusan sebuah buku berbahasa Arab penulisan mereka sendiri hanya untuk mewar-warkan kemerdekaan Tanah Melayu dan sejarah Tanah Melayu kepada masyarakat Timur Tengah. Maklumat lebih lanjut dan lebih menarik boleh dirujuk dalam rujukan di bawah. Kesimpulannya, kesepaduan antara orang-orang Melayu amatlah kuat walaupun mereka di jauh di perantauan. Mereka juga telah lama sedar akan kepentingan mencintai tanah air dan bangsa walaupun mereka sibuk dengan pelajaran dan mereka sememangnya cemerlang dalam pengajian mereka terutamanya dalam bidang agama. Buktinya, daripada tahun 1960-1964, PMM telah berjaya melahirkan seramai 5 orang tokoh pelajar dalam kalangan anggotanya yang cemerlang dalam pengajian mereka di peringkat negara sehingga mereka menerima anugerah daripada Gamal Abdul Nasser, Presiden Mesir ketika itu.

Senarai rujukan:

Abu Hanifah Haris, “Pengaruh Mesir dalam Masyarakat Melayu, 1906-1970,” Tesis PhD, Jabatan Sejarah, Fakulti Sastera dan Sains Sosial, Universiti Malaya, 2013.

-Majalah Seruan Azhar, majalah rasmi Persatuan Kebajikan Pelajar-Pelajar Jawi Universiti al-Azhar, 1926-1928 (tersimpan di Perpustakaan Utama Universiti Malaya dan Arkib Negara Kuala Lumpur).

– SP 142/9, Warta Persekutuan Melayu Mesir. (Majalah rasmi PMM, 27 set di Arkib Negara Malaysia Kuala Lumpur, koleksi dokumen Shaykh Abdul Mohsein Salleh)

– Realiti Gelombang Aura Mahasiswa dan Hak Kita: ARMA, Kaherah, Mesir: Unit Penerangan Umum Panitia ARMA, Persekutuan Melayu Republik Arab Mesir (PMRAM), 2011.

– Muhammad Hafiz Samsudin, “Peranan dan Sumbangan Persekutuan Melayu Mesir (PMM), 1956-2000,” Disertasi MA., Jabatan Sejarah, Fakulti Sastera dan Sains Sosial, Universiti Malaya, 2016.

– Muhammad Hafiz Samsudin & Abu Hanifah Haris, “Sejarah Penubuhan dan Perkembangan Persekutuan Melayu Mesir (PMM), 1956-1964,” dalam Sejarah, Jurnal Jabatan Sejarah, Fakulti Sastera dan Sains Sosial, Universiti Malaya, Vol. 24, Bil. 2, Dis 2015, hlm. 51-73.

– Muhammad Hafiz Samsudin & Abu Hanifah Haris, “Sumbangan Tokoh Persekutuan Melayu Mesir (PMM) Terhadap Masyarakat Melayu dalam Bidang Sosiopolitik, 1953-2000,” Al-Muqaddimah, Jabatan Sejarah dan Tamadun Islam, Akademi Pengajian Islam Universiti Malaya, Vol. 4, Bil. 2, Dis 2016, hlm. 1-23.